2
పాపుమ్ కెరుక పోన
1 అంచ ప్రేమ తిల పుత్తర్లు, తుమ్‍క ‘పాపుమ్ కెర్తు నాయ్’ మెనయ్ తుమ్‍క ఆఁవ్ ఈంజ రెగిడ్తసి. గని ఏక్ వేల అమ్ కో పాపుమ్ కెర్లె, ఎత్కిక అబ్బొ జలొ దేముడు లోకుమ్ ఎత్కిచ మాన్సుల్‍క తీర్పు కెర్తిస్‍తె, అమ్‍క ఎక్కిలొ తోడ్ సంగితొసొ అస్సె. పూర్తి పున్నిమ్ తిలొ యేసుక్రీస్తు. 2 అమ్ కెర్ల పాపల్ గెచ్చయ్‍తి *బలి జో జా అస్సె. ఎక్కి అమ్మి కెర్ల పాపల్ మెన నాయ్, గని ఒండి లోకుమ్‍చ మాన్సుల్ కెర్ల పాపల్ గెచ్చయ్‍తొసొ జో జా అస్సె. 3 ‘జోక అమ్ జానుమ్’ మెన అమ్ కీసి జాన దయిరిమ్ తంక జయెదె మెలె, జోచ ఆగ్నల్ రితి ఇండితసుమ్ జలెకయ్. 4 ‘జోక జాని’ మెన కో జలెకు సంగితయ్ గని జోచ ఆగ్నల్ నే సూన్లి రితి జా కెర్తయ్ నాయ్ జలె, జో మాన్సు అబద్దుమ్‍చొ, చి జోచి పెట్టి సత్తిమ్ నాయ్. 5 గని, ప్రబుచి కోడు కో కెర్తయ్ గే, జోచి పెట్టి దేముడుచి ఉప్పిర్‍చి ప్రేమ పూర్తి జా అస్సె. జలె, ‘దేముడుచి రచ్చనచి తెడి అస్సుమ్’ మెన అమ్ కీసి పూర్తి దయిరిమ్ జంక జయెదె మెలె, 6 ‘†జోచి తెడి అస్సుమ్. జో తెన్ బెద అస్సుమ్. జోచి జీవ్‍క జితసుమ్’ మెన సంగన్లె, యేసుక్రీస్తుయి ఇండిలి రితి ఆమ్ కి ఇండుకయ్.
ఎక్కిలొక ఎక్కిలొ ప్రేమ కెర
7 ప్రేమ తిల గోతుసుదల్, తుమ్‍క ఆఁవ్ రెగిడ్తిసి నొవి ఆగ్న నెంజె, గని మొదొల్ తెంతొ తుమ్‍క దొర్కు జలి ఆగ్న. అగ్గె తెంతొ చి జా ఆగ్న తుమ్ సూన్లి కోడు. 8 జలెకి, యేసుక్రీస్తు దిలి ‡నొవి ఆగ్న తుమ్‍క ఆఁవ్ రెగిడ్తసి. తుమ్ ఎక్కిలొక ఎక్కిలొ ప్రేమ కెరుకయ్. ఈంజ ఆగ్న జో యేసుక్రీస్తుచి తెడి నెరవెర్సుప జతయ్, తుమ్‍చి తెడి కి నెరవెర్సుప జతయ్. కీసి మెలె, అందర్ కేడ గెతె అస్సె, చి నిజుమ్‍చి ఉజిడి అప్పె కి లగుక దెర అస్సె. 9 ‘ఉజిడ్‍చి తెడి అస్సి’ మెన కో సంగన్లె కి జోచొ కేన్ బావొక జో విరోదుమ్ అస్సె జలె, జో అప్పెక అందర్‍చి తెడి అస్సె. 10 జోవయించ బావుడ్లు జల రిత అన్నె మాన్సుల్‍క కో ప్రేమ కెర్తయ్ గే, జొయ్యి ఉజిడ్‍చి తెడి జితయ్, చి ఈంజ ఉజిడ్‍తె కక్క తప్పు కెరయ్‍తిసి కిచ్చొ కి తయె నాయ్. 11 గని, బావొ జలొ అన్నె కేన్ మాన్సుక కో విరోదుమ్ కెర్తయ్ గే, అందర్‍చి తెడి అస్సె. అందర్‍చి తెడి ఇండితయ్, చి జో కేనె గెతయ్ గే జో నేనె. కిచ్చొక మెలె, అందర్ జోక గుడ్డి కెర అస్సె.
12 ప్రేమ తిల బోదల్, తుమ్‍క కిచ్చొక రెగిడ్తసి మెలె, జో యేసుక్రీస్తుచి నావ్‌చి రిసొ జోచి నావ్‌చి తెడి తుమ్ కెర్ల పాపల్ చెమించుప జా అస్తి. 13 తుమ్ అబ్బదింసి మొదొల్ తెంతొ జోక తుమ్ జాన్సుచి రిసొ తుమ్‍క రెగ్డితసి. తుమ్ ఉబెడల్, పాపుమ్ కెరయ్‍తొ సయ్‍తాన్‍చి ఉప్పిరి తుమ్ జీన అస్సుస్‍చి రిసొ తుమ్‍క రెగ్డితసి. తుమ్ బాలబోదల్, ఎత్కిక అబ్బొ జలొ దేముడుక తుమ్ జాన్సుచి రిసొ తుమ్‍క రెగ్డితసి. 14 అబ్బదింసిక, తుమ్ మొదొల్ తెంతొచొక తుమ్ జోక జాన్సుచి రిసొ తుమ్‍క రెగ్డితసి. ఉబెడల్, తుమ్ ఆత్మతె డిట్టుమ్ జా అస్సుస్, చి దేముడుచి కోడు తుమ్‍చి పెట్టి అస్సె, తుమ్‍చి పెట్టి కామ్ కెర్తయ్, చి సయ్‍తానుక తుమ్ జీన అస్సుస్‍చి రిసొ తుమ్‍క రెగ్డ అస్సి.
15 ఈంజ లోకుమ్‍క చి ఈంజ లోకుమ్‍చి కిచ్చొ కి తుమ్ ప్రేమ జా నాయ్. ఈంజ లోకుమ్‍చి కో ప్రేమ అస్తి గే, ఎత్కిక అబ్బొ జలొ దేముడుచి ఉప్పిర్‍చి ప్రేమ జోచి పెట్టి నాయ్. 16 కిచ్చొక మెలె, ఈంజ లోకుమ్‍తె తిలిస్ ఎత్కి, ఆఁగ్ ఆస జతిసి, అంకివొ ఆస జతిసి, ఆస్తిచి గవురుమ్ కి, ఎత్కిక అబ్బొ జలొ దేముడుచి తెంతొ చి బుద్ది నెంజె, గని ఈంజయ్ లోకుమ్‍చి బుద్దిచి, జా. 17 అన్నె, ఈంజ లోకుమ్, ఈంజ లోకుమ్‍చి ఆస్తిచి ఉప్పిరి ఆస జతిసి ఎత్కి కేడయ్ గెతిసి, గని దేముడుచి ఇస్టుమ్ రితి కో ఇండుల గే, జెఁవ్వి కెఁయఁక తెఁయఁక తా గెచ్చుల.
క్రీస్తుక విరోదుమ్ తిలొసొ
18 ప్రేమ తిల పుత్తర్లు, ఆకర్‍చి గడియ, ఈంజ. క్రీస్తుచి ఉప్పిరి విరోదుమ్ తిలొసొ బార్ జయెదె మెన సూన అస్సుస్, గెద. దస్సి, అప్పె క్రీస్తుచి ఉప్పిరి విరోదుమ్ జలస ఒగ్గర్‍జిన్ బార్ జా అస్తి. జాకయ్, ఇన్నెక ‘ఆకర్‍చి గడియ ఈంజ’ మెన జానుమ్. 19 ‘జోచి ఉప్పిరి జేఁవ్ విరోదుమ్ జలస అమ్‍చితె తెంతొ బార్ జా గెల’ మెనుక జయెదె, గని జోవయింక ‘అమ్‍చి తెన్ ఎక్కి జా తిల’ మెనుక నెంజె. కిచ్చొక మెలె, అమ్‍చి తెన్ ఎక్కి జత జలె, అమ్‍చి తెన్ తాఁ గెత. గని నాయ్, బార్ జా ముల దిల, చి అమ్‍చి తెన్ ఎక్కి నెంజితి మెన రుజ్జు డీస్తయ్. జేఁవ్ ముల్తిస్ తెన్ జా రుజ్జు డీసుక మెన సెలవ్ తిలి.
20 తూమ్, మాత్రుమ్, పరలోకుమ్‍చి సుద్ది తిలొసొ జోచి ఆత్మక తుమ్‍క బోడి ఉప్పిర్ సువిల్ రితి జా, ‘అంచయ్’ మెలి రితి తుమ్‍క జోచి గుర్తు కెర అస్సె. జాకయ్, తుమ్ జోచయ్ జలస ఎత్కిజిన్ సత్తిమ్ జాన్సు. 21 జలె, తుమ్‍క ‘సత్తిమ్ నేన్‍తి’ మెన రెగ్డి నాయ్, గని సత్తిమ్ జాన్సుచి రిసొయి రెగిడ్తసి. కేన్ అబద్దుమ్ తిలె, సత్తిమ్ తెంతొ జెయె నాయ్ మెన కి జాన్సు.
22 జలె, కొన్సొ జో అబద్దుమ్ జతొసొ జయెదె మెలె, యేసుక ‘జోచి రాజిమ్‍తె మాన్సుల్‍క బెదయ్‍తొ రచ్చించుప కెర్తొసొ జతి దేముడు తెద్రయ్‍లొ క్రీస్తు జో నెంజె’ మెన సంగితొసొ సికడ్తొసొ. క్రీస్తుచొ దేముడు అబ్బొస్‍క ‘అబ్బొస్ నెంజె’, క్రీస్తు పుత్తుస్‍క ‘దేముడుచొ పుత్తుస్ నెంజె’ మెన కో సంగితయ్ సికడ్తయ్ గే, జొయ్యి క్రీస్తుచి విరోదుమ్ జలొసొ. 23 క్రీస్తు పుత్తుస్‍క ‘దేముడుచొ పుత్తుస్ నెంజె’ మెన కో సంగితయ్ సికడ్తయ్, జోక ఎత్కిక అబ్బొ జలొ జో దేముడుచొ మాన్సు నెంజె, జో మాన్సుచి పెట్టి నాయ్. క్రీస్తు పుత్తుస్‍క §‘దేముడుచొ పుత్తుసి నిజుమి జొయ్యి జయెదె’ మెన కో *ఒప్పన్‍తయ్ గే, దేముడు అబ్బొస్‍చొ మాన్సుకి జో జా అస్సె, జోవయించి పెట్టి ఎత్కిక అబ్బొ జలొ దేముడు అస్సె. 24 క్రీస్తుచి రిసొ తుమ్ మొదొల్ తెంతొ సూన్లిసి తుమ్‍చి పెట్టి తాఁ గెస్సు. తుమ్ మొదొల్ తెంతొ సూన్లిసి తుమ్‍చి పెట్టి తాఁ గెలె, కామ్ కెర్తె తిలె జలె, దేముడు పుత్తుస్‍చి తెడి కి దేముడు అబ్బొస్‍చి తెడి కి తాఁ గెతె, జోచి తెన్ †ఇండితె తస్తె.‡ 25 జోచి రాజిమ్‍తె అప్పె కి బెదితి, పరలోకుమ్‍తె కెఁయఁక తెఁయఁక జితి చెంగిల్ తతి వాట అమ్‍క తుమ్‍క జో ప్రమానుమ్ సంగిలిసి కోడు.
26 తుమ్‍క మోసిమ్ కెరుక ఉచర్తసచి రిసొ తుమ్‍క ఈంజ రెగ్డితసి. 27 గని ప్రబు జోచి ఆత్మ తేల్ తుమ్‍క బోడి ఉప్పిర్ సువిల్ రితి జలి గుర్తు తుమ్‍చి పెట్టి తత్తయ్ కామ్ కెర్తయ్. మెలె, జోచి ఆత్మ తుమ్‍చి పెట్టి తత్తయ్ తుమ్‍క సికడ్తయ్, చి తుమ్‍క కో మాన్సు సికడుక నాయ్. జలె, జోచి ఆత్మ తుమ్‍క కీసి ఎత్కిచి రిసొ సికడ్తయ్ గే, చి జోచి ఆత్మ కీసి సత్తిమ్ తా కిచ్చొ అబద్దుమ్ జయె నాయ్ గే, జా ఆత్మ తుమ్‍క సికడ్లి రిసొ, యేసుప్రబుచి తెడి తుమ్ తా జోచి జీవ్‍క జోచి ఆత్మసెక్తిక జో తెన్ ఇండితె.
28 అన్నె, అప్పె, ప్రేమ తిల పుత్తర్లు, ‘యేసుప్రబుచి తెడి తుమ్ తా. జోచి జీవ్‍కయ్ జోచి ఆత్మసెక్తిక జిఁయ జో తెన్ ఇండ’ మెన అన్నె సంగితసి. ఇసి తాఁ గెలమ్ మెలె, జో అన్నె జెతి పొదిక, అన్నె డీస్తి పొదిక అమ్ లాజ్ నే బెట్తె, నే గుంచితె, దయిరిమ్ తెన్ తమ్‍దె. 29 జో ‘పున్నిమ్‍చొ’ మెన జాన్సు జలె, అన్నె కో సత్తిమ్ ఇండితతి గే, జేఁవ్ కి జోచి ఆత్మ తెన్ జెర్మున్ జా అస్తి మెన తుమ్ జాన.
* 2:2 1:7చి ఎట్టొచి చి కోడు దెక. † 2:6 యోహాను 15:3-10 దెక. ‡ 2:8 యోహాను 13:34 చి మత్తయి 22:37-40. § 2:23 3:23, 4:15, 5:1, 5, 13, 20 దెక. * 2:23 మత్తయి 10:32-33 చి రోమియుల్ 10:9-10 దెక. † 2:24 2:6 దెక. ‡ 2:24 యోహాను 15:4-10.