5
1 మాన్సుల్ తెంతొ దేముడు నిసాన ఎత్కి ఎత్కిక వెల్లొ పూజరిచి కామ్ కిచ్చొ మెలె, ‘మాన్సుల్‍చి పాపుమ్ గెస్సు’ మెనయ్ దేముడుచి మొక్మె జేఁవ్ మాన్సుల్‍చి నావ్ తెన్ బలివొ దెంక అస్సె. 2 జో పూజరి కి మాములుమ్ మాన్సు జా సొంత సెక్తి నెంజిలొసొచి రిసొ నేన్లసక చి తప్పు జలసక మెత్తన దెకెదె. 3 జోవయించి సొంత సెక్తి నెంజిలిస్‍చి రిసొ, ఎక్కి అన్నె మాన్సుల్‍చ పాపల్‍చి రిసొ నాయ్, గని సొంత పాపల్‍చి రిసొ కి జో బలివొ దెంక అస్సె. 4 అన్నె, ఎత్కిక వెల్లొ పూజరి ఎక్కిలొ జతిసి జో మాన్సుచి సొంత ఇస్టుమ్‍క జర్గు జతిస్ నెంజె. ‘ఆఁవ్ పూజరి’ మెన జో మాన్సు సొంత ఇస్టుమ్‍క టీఁవ్‍క నాయ్. దేముడు సొంత నిసాన జో ఎత్కిక వెల్లొ పూజరి జంక జోక అదికారుమ్ తయెదె. దేముడు టీఁవడ్లెకయ్, యూదుల్‍చొ పూర్గుమ్‍చొ తొలితొచొ ఎత్కిక వెల్లొ పూజరి జలొ అహరోనుక కీసి దేముడు బుకార్లొ గే, దస్సి, జో దేముడు సొంత జో మాన్సుక బుకారుక.
5 దస్సి కి క్రీస్తు ఎత్కిక వెల్లొ పూజరి జతిసి సొంత ఇస్టుమ్‍క గవురుమ్ కెరన్లిసి నెంజె, గని జోచి రిసొ:
*“తుయి అంచొ సొంత పుత్తు,
ఆజి తుక పాయ అస్సి”
మెన సంగిలొ దేముడు సొంత జోక నిసాన అదికారుమ్ దిలన్. 6 దేముడు అన్నెక్‍తె సంగ రెగ్డయ్‍లి రితి;
†“‡మెల్కీసెదెక్ కీసొ పూజరి తిలొ గే,
తుయి దసొ పూజరి జా కెఁయఁక తెఁయఁక తా జా కామ్ కెర్తె”
మెన జోచి రిసొ రెగ్డ అస్సె.
7 యేసు మాన్సు జా జెర్మున్ జా ఈంజ లోకుమ్‍తె బుల్తె తిలి పొది, జలె, గట్టిఙ కేకుల్ గల ఏడ ఏడ, జోక మొర్ను తెంతొ పిట్టవుక సెక్తి తిలొ దేముడుక ప్రార్దనల్ కెర్తె తిలన్, చి దేముడు అబ్బొస్‍క జో బిలొసొచి రిసొ, జో దేముడు అబ్బొసి జోచ ఆసల్ సూన్‍తె తిలన్. 8 జలె, జో జోచొ పుత్తుస్ జలెకి, దేముడుచి కోడు పూర్తి నిదానుమ్ కెర్లె కీసి తయెదె గే, కిచ్చొ స్రెమల్ దుకుమ్ నొప్పుల్ జంక జయెదె గే, జొయ్యి దస్సి పూర్తి ఓర్సుప జా అజ్జయ్ జలొ, చి జో జేఁవ్ బాదల్ ఓర్సుప జలిస్ తెన్ జో దేముడు అబ్బొస్‍చి కోడు పూర్తి కెర్లిస్‍చి రుజ్జు అయ్‍లి. 9 అన్నె, జేఁవ్ బాదల్ సేడ ఓర్సుప జలిస్‍తె జోచి సెక్తి జోచి సత్తిమ్ పూర్తి రుజ్జు జతికయ్, పరలోకుమ్‍తె బెద కెఁయఁక తెఁయఁక తతి రచ్చన జోచి కోడు సూన కెర్తొ ఎత్కి మాన్సుకయ్ జొయ్యి దొర్కు కెర్లన్. 10 కీసి మెలె, ‘మెల్కీసెదెక్‍చొ రితొ జో జంక’ మెన దేముడు జోక ‘ఎత్కిక వెల్లొ పూజరి’ మెనయ్ నావ్ తిలి.
ఆత్మక నే వడ్డితె నేన్ల బాలబోదల్ రిత తా
11 ఈంజ ఎత్కిచి రిసొ అమ్ ఒగ్గర్ సంగుక జతి, గని తుమ్‍చ కంగ్డల్ బొయ్‍ర జల రిత జలి రిసొ జా అర్దుమ్ సంగుక అల్లర్ జతసుమ్. 12 కిచ్చొక మెలె, తుమ్ ఎదిలి ఎద అన్నె మాన్సుల్‍క సికడ్తస జంక జతి, గని దేముడుచి కోడుతె ముక్కిమ్ తిలిసి ఎత్కి మొదొల్ తెంతొ తుమ్‍క సికడుక అవ్‍సురుమ్ జలి. తుమ్‍క అప్పెక కి దూదు అవ్‍సురుమ్, మాములుమ్ అన్నిమ్ కతి రితి తుమ్ వడ్డుక నేతయ్. 13 కో రితి దూదుక జితయ్ గే, బాలబోదల్ రితొ తా, సత్తిమ్‍చి రిసొచి బోదన అర్దుమ్ కెరనుక నెత్రె, సత్తిమ్ ఇండితిస్‍చి రిసొచి బోదన నెరవెర్సుప కెరుక నెత్రె. 14 గని మాములుమ్ సెక్తిచి అన్నిమ్ కక్క కవడుక జయెదె మెలె, కిచ్చొ కిచ్చొక ‘గర్చి’ గే ‘చెంగిల్‌చి’ గే నిసితి రితి అలవాట్ కెరన సత్తిమ్ ఇండితి వాట్ సిక కెర అగ్గె ఇండితసకయ్.
* 5:5 కీర్తనలు 2:7. † 5:6 కీర్తనలు 110.4, చి ఎబ్రీయుల్ 7:7 దెక. ‡ 5:6 జో మెల్కీసెదెక్ రానొ కి పూజరి కి జా తిలొ. ఆదికాండుమ్ 14:18. జో యెరూసలేమ్‍తె ఏలుప కెర్తె తిలొ, ఒగ్గర్ పూర్గుమ్ పొది, యూదుల్ ఒత్త నే బస జతె అగ్గె. క్రీస్తు ఈంజ లోకుమ్‍తె బుల్తె తిలి పొది, యూదుల్‍చి దేముడుచి గుడి యెరూసలేమ్‍తె తిలి. 7:1-3 కి దెక.