4
ఆఁగ్‍క బాదల్ సేడ్లె బుద్ది చెంగిల్ జతిస్‍చి కోడు
1-2 క్రీస్తు, జలె, మాన్సుచి జోచి ఆఁగుతె బాదల్ సేడ్లన్. జాకయ్, *‘ఆమ్ కి జోచి రితి బాదల్ సేడ ఓర్సుప జమ’ మెన తుమ్ డిట్టుమ్ కెరన. కిచ్చొక మెలె, జో తెన్ మెలి రితి ఆఁగుక కో బాదల్ సేడ తయెదె గే, ఒత్త తెంతొ ఈంజ అఁగి జితె ఎదిలి సేంపుక మాన్సుచ ఆసల్ రితి నాయ్, గని దేముడుచి ఇస్టుమ్ కీసి అస్సె గే, దస్సి ఇండుక మెన, జో మాన్సు పాపుమ్ ముల అస్సె.
3 దేముడుక నేన్లసచి రితిచి తుమ్‍చి అగ్గెచి ఇండుక అగ్గెయ్‍చి మెన, తుమ్ దసితె అన్నె గెచ్చ నాయ్. దేముడుక నేన్లస జోవయించి ఆఁగ్‍చి ఆస ముద్దొ నే కెరంతి రితి, ఆసల్ రితి, మచ్చితి రితి, ‘సర్ద కెర్తసుమ్’ మెన వెట్కారుమ్ జతి రితి, ‘సర్ద కెర్తసుమ్’ మెన సూర్లు పితి రితి, వెట్కారుమ్ జా బొమ్మల్‍క జొకర్తి రితి జితతి. 4 తుమ్ అప్పె జోవయింతెన్ దస బుద్ది నెంజిల అలవాట్లుతె బెదుస్ నాయ్ చి రిసొ జేఁవ్ ఆచారిమ్ జా తుమ్‍క దూసుప కెర్తతి. 5 గని ఆకర్‍క, మొర్లసక జీవ్ తిలసక తీర్పు కెరుక తెయార్ జలొ ప్రబుచి మొక్మె జేఁవ్ జోవయించి పాపుమ్ ఒప్పన సిచ్చ జంక అస్సె. 6 దస్సికయ్, †మొర్లసక కి సుబుమ్ కబుర్ సూనయ్‍లొ కిచ్చొక మెలె, మాన్సుచి జోవయించి ఆఁగ్‍క మాన్సుల్ సేడ్తి జోవయించి పాపుమ్‍చి సిచ్చ జేఁవ్ జలెకి, దేముడు జోవయించి ఆత్మక కీసి జితయ్ గే, జేఁవ్ కి దస్సి జింక అవ్‍కాసుమ్ తంక.
7 ఈంజ ఎత్కిక ఆకర్ దీసి పాసి జా జెతయ్. జాకయ్, ప్రార్దనల్ కెర్తె తతి రిసొ తుమ్ మచ్చిల్ రితి నే జతె తెలివి తా ముద్దొ కెరన, బుద్ది ఇండుక జాగర్త తా. 8 ముక్కిమ్‍క, ఎక్కిలొక ఎక్కిలొ పూర్తి ప్రేమయ్ ఇండ దెకితె తా. దస్సి ప్రేమ దెరన. కిచ్చొక మెలె, ‡ఒగ్గర్ తప్పుల్‍క ప్రేమయ్ ఓర్సుప జా చెమించుప కెర్తయ్. 9 అన్నె, తుమ్‍చితె ఎక్కిలొతె అన్నెక్లొ అయ్‍లె, కోపుమ్ నెంతె గడ్సు నెంతె, సర్ద తెన్ జోవయింక మరియాద కెర. 10 దేముడు తుమ్‍క కిచ్చొ సెక్తి దా తిలె, జోచి దయచ, జో దెత వేర వేర §సెక్తివరల్ పొరపాట్ నెంతె జోచి బుద్ది రితి, అన్నె మాన్సుల్ చెంగిల్ తతి రితి తుమ్ వాడిక కెర దాసా. 11 దస్సి, బోదన కెర్తొసొ జలె, దేముడుచి తెడి తా జొయ్యి దిల కొడొ లట్టబ్సు. దస్సి కి, కో అన్నె మాన్సుల్‍క తోడ్ కెర్తొసొ జలె, దేముడు దెతి సెక్తికయ్ జో జా తోడ్ కామ్ కెర్సు. తుమ్ దస్సి ఇండిలెగిన, యేసుక్రీస్తుచి రిసొ దేముడుచి గవురుమ్ ఎత్కితె రుజ్జు డీసెదె. కెఁయఁక తెఁయఁక జోవయింక గవురుమ్ అదికారుమ్ తవుసు!
జెత బాదల్ చి రిసొ దయిరిమ్ సంగితిసి, జాగర్త సంగితిసి
12 అన్నె, ప్రేమ తిల బావుడ్లు, తుమ్‍క అప్పె జెతికయ్ ఆగి మెలి రితిచి పరిచ్చచి రిసొ తుమ్ ఆచారిమ్ జా నాయ్. ‘అమ్‍క దస్సిచి కిచ్చొక లయిక?’ మెన తుమ్ ఉచర్లె, జా జర్గు జతిసి కిచ్చొ ఆచారిమ్‍చి నెంజె. కిచ్చొక తుమ్‍క జర్గు జతయ్ మెలె, తుమ్‍చి నిదానుమ్ పరిచ్చ జా రుజ్జు జంక. 13 ‘క్రీస్తు సేడ్ల బాదల్‍తె ఆమ్ కి బెదితసుమ్’ మెన తుమ్ సర్దసంతోసుమ్ జా, చి జోచి గవురుమ్ పూర్తి డీస్తి దీసిక ఒత్తయ్ కి జో తెన్ సర్దసంతోసుమ్ జస్తె. 14 “అమ్ నంపజలస” మెన తుమ్ ఒప్పన్లి రిసొ మాన్సుల్ తుమ్‍క దూసుప కెర్లె, తుమ్‍క చెంగిలి. కిచ్చొక మెలె, దేముడుచి ఉజిడ్‍చి ఆత్మ తుమ్‍చి తెన్ తా గెచ్చ తుమ్‍క తోడు తా సెక్తి దెతె తత్తయ్.
15 గని, మార్తోస్ జలెకి, ‘చోర్తొస్’ జలెకి, ‘నేరిమ్ కెర్లొసొ’ జలెకి, ‘వేర మాన్సుల్‍చి కామ్‍చి నెడిమి జా పోటి కెర్తొసొ’ జలెకి, మెన తుమ్‍చితె కక్క కో నింద కెర్తి రితి వాట్ దాస నాయ్. దస కమొ కెర బాద సేడ్త తుమ్‍క చెంగిల్ నాయ్. 16 గని, ‘నంపజలస’ మెన తుమ్ ఒప్పన్లి రిసొయి తుమ్‍చితె కో కచి అత్తి బాదల్ సేడ్లె, లాజ్ జంక నాయ్. ‘నంపజలస’ మెన జా నావ్ దెరన్లిసి చెంగిల్ మెన, జో నంపజలస దేముడుక గవురుమ్ దెవుసు! 17 కిచ్చొక మెలె, దేముడు మాన్సుల్‍క పరిచ్చ కెర్తి సిచ్చ కెర్తి సమయుమ్ పాసి జా అస్సె. జలె, జో పరిచ్చ కెర్తిసి తీర్పు కెర్తిసి అమ్ నంపజలసతెయ్ మొదొల్ జతయ్ జలె, దేముడుచి సుబుమ్ కబుర్ రితి ఇండుక నెసిత మాన్సుల్ ఆకర్‍క కెద్ది సిచ్చ జవుల! 18 జో దేముడు పూర్గుమ్ రెగ్డయ్‍లి రితి;
*“సత్తిమ్ జలొ మాన్సు †కస్టనె రచ్చించుప జతయ్ జలె,
దేముడుక నే బితస, పాపుమ్ కెర్లస,
కీసి రచ్చించుప జవుల! రచ్చించుప జంక నెతిర్తి!”
19 జాకయ్, దేముడుక నిదానుమ్ తా జోవయించి సెలవ్‍క కో ఈంజ లోకుమ్‍తె సిచ్చల్ అర్ల సేడ్తతి గే, ఎత్కిక జెర్మున్ కెర్లొ నిదానుమ్ తిలొ జో దేముడుచి అత్తి జోవయించ ఆత్మల్ సొర్ప కెర దా, చెంగిల్ కమొ కెర్తె తత్తు!
* 4:1-2 రోమియుల్ 8:17, పిిలిప్పియుల్ 1:29-30, తిమోతిక పవులు రెగిడ్లి 2 నంబర్ ఉత్రుమ్ 2:12. † 4:6 3:19 దెక. ‡ 4:8 ఎత్కి అదికారుమ్ తిలొ దేముడు అమ్‍చ ఒగ్గర్ తప్పుల్ జోవయించి ప్రేమయ్‍చి రిసొ ఓర్సుప జా చెమించుప కెర్తయ్. దస్సి ప్రేమ అమ్‍చి పెట్టి తా, ఆమ్ కి దస్సి అన్నె మాన్సుల్‍చ తప్పుల్ ఓర్సుప జా చెమించుప కెరుక. పడ్తొ, అమ్ దస్సి ప్రేమ కెర్లె, జయి కి జో దెక అమ్‍క కన్కారుమ్ దెకెదె. మత్తయి 6:12, 14, 15 దెక. § 4:10 రోమియుల్ 12:6-8 దెక. * 4:18 సామెతల్ 11:31. † 4:18 కస్టనె మెలె, రచ్చించుప నే జలి రితి జా కీసి గే రచ్చించుప జతయ్.