4
ఆత్మల్‍క కీసి చినుక జయెదె
1 ప్రేమ తిల గోతుసుదల్, ఎత్కి ఆత్మ సంగితిస్‍క ‘దేముడుచి కోడు ఈంజ’ మెన నే పరిచ్చ కెర్తె తుమ్ నంప కెర నాయ్. గని నిజుమి దేముడుచ జతతి గే నాయ్ గే, తుమ్‍క కిచ్చొ కిచ్చొ సికడ్తసచ ఆత్మల్ తుమ్ పరిచ్చ కెర. కిచ్చొక మెలె, ‘దేముడుచ కబుర్లు అమ్మి సంగితసుమ్’ మెన అబద్దుమ్‍క ఒగ్గర్‍జిన్ ఈంజ లోకుమ్‍తె బార్ జా అస్తి. 2 దేముడుచి సుద్ది తిలి ఆత్మ తెంతొ తిలిసి కీసి చినుక జయెదె మెలె, యేసుక ‘జో నిజుమి క్రీస్తు జలొ దొర్కు జలొ రచ్చించుప కెర్తొసొ, నిజుమి దేముడుచొ పుత్తుస్ జా, జో మాన్సు జా జెర్మున్ జా బార్ జలన్’ మెన కేన్ ఆత్మ ఒప్పనుల గే, జో ఆత్మ దేముడు తెంతొచ మెనయ్ చినుక జయెదె, 3 అన్నె, యేసుక ‘జొయ్యి’ మెన కేన్ ఆత్మల్ ఒప్పన్‍తి నాయ్ గే, జేఁవ్ దేముడు తెంతొచ ఆత్మల్ నెంజితి. ‘బార్ జయెదె’ మెన తుమ్ సూన్లి ఆత్మ, మెలె, క్రీస్తుచి ఉప్పిరి విరోదుమ్ జలొసొచి ఆత్మ, అప్పెయి కి ఈంజ లోకుమ్‍తె బార్ జఁయి అస్సె.
4 ప్రేమ తిల పుత్తర్లు, తుమ్ దేముడుచ మాన్సుల్ జా అస్సుస్, జోచి ఆత్మతె జెర్మున్ జా అస్సుస్, చి జేఁవ్ అబద్దుమ్‍చచి ఉప్పిరి తుమ్ జీన అస్సుస్. కీసి మెలె, ఈంజ లోకుమ్‍తె తతొసొచి కంట తుమ్‍చి పెట్టి తతొసొ వెల్లొ. 5 జేఁవ్ అబద్దుమ్‍చ ఆత్మల్‍చ మాన్సుల్ ఈంజయి లోకుమ్‍చ జవులచి రిసొ, జేఁవ్ సంగితిసి ఈంజయ్ లోకుమ్‍చి బుద్దిచి, చి జోచి కోడు ఈంజయి లోకుమ్‍చ మాన్సుల్ సూన్‍తతి. 6 ఆమ్, మాత్రుమ్, దేముడుచ మాన్సుల్ జా అస్సుమ్, జోచి ఆత్మ తెన్ జెర్మున్ జా అస్సుమ్, చి జో దేముడుక కో జాన్‍తి గే, అమ్‍చి కోడు సూన్‍తతి, చి కో దేముడుచ మాన్సుల్ జతి నాయ్ గే, అమ్‍చి కోడు జేఁవ్ సూన్‍తి నాయ్. ఇసి, జలె కేన్ ఆత్మ సత్తిమ్‍చి గే కేన్ ఆత్మ తప్పుచి గే చినుక జయెదె.
దేముడు ప్రేమయ్
7 ప్రేమ తిల గోతుసుదల్, ఎక్కిలొక ఎక్కిలొ ప్రేమ కెరుమ! ప్రేమ దేముడు తెంతొ చి, చి కో ప్రేమ ఇండితయ్ గే, జో దేముడుచి సుద్ది తిలి ఆత్మ తెన్ జెర్మున్ జా అస్సె, చి దేముడుక జో జానె. 8 గని కో ప్రేమ ఇండితి నాయ్ గే, దేముడుక నేన్‍తి. కిచ్చొక మెలె, దేముడు ప్రేమయి జా అస్సె. 9 కిచ్చొతె దేముడుచి ప్రేమ డీస అమ్‍క రుజ్జు జలి మెలె, జో దేముడు జోచొ సొంత పుత్తుస్‍క ఈంజ లోకుమ్‍తె తెద్రయ్‍లన్. జో బలి జలిస్‍క అమ్‍చి పాపుమ్ గెచ్చవ పరలోకుమ్‍తె బెదితి జీవ్ అమ్‍క దెతి రిసొ. 10 ప్రేమ ముక్కిమ్‍క కిచ్చొతె డీస్తయ్ మెలె, అమ్ దేముడుక కిచ్చొ ప్రేమ కెర్లిస్‍తె నాయ్, మాన్సుల్‍చి అమ్‍చి ప్రేమ కిచ్చొ నెంజె, గని జొయ్యి అమ్‍క ప్రేమ కెర, అమ్ కెర్ల పాపల్ పుంచితి అర్పితుమ్ జో జతి రిసొ, జోచొ పుత్తుస్‍క ఈంజ లోకుమ్‍తె తెద్రయ్‍లొ. 11 జలె, ప్రేమ తిల గోతుసుదల్, ఎత్కి అదికారుమ్ తిలొ దేముడు అమ్‍క తెద్ది ప్రేమ కెర్లొ జలె, ఆమ్ కి ఎక్కిలొక ఎక్కిలొ తెద్ది ప్రేమ కెరుక. 12 కేన్ మాన్సు కెఁయ దేముడుక దెకుక నాయ్. గని అమ్ ఎక్కిలొక ఎక్కిలొ ప్రేమ కెర్తసుమ్ మెలె, దేముడు అమ్‍చి పెట్టి తత్తయ్, చి అమ్‍చితె జోచి ప్రేమ పూర్తి జా నెరవెర్సుప జతయ్, రుజ్జు జతయ్. జోచి ప్రేమక జయ్యి రుజ్జు మాన్సుల్ దెకుక జతయ్.
13 *ప్రబుచి తెడి తత్తసుమ్, జోచి జీవ్‍క జితసుమ్, చి జో అమ్‍చి పెట్టి తత్తయ్ మెన కీసి జానుమ్ మెలె, జోచి సొంత ఆత్మ అమ్‍చి పెట్టి జో దిలిస్‍చి రిసొ. 14 ఈంజ లోకుమ్‍చ మాన్సుల్‍క దొర్కు జలొ రచ్చించుప కెర్తొసొ జో జంక మెన, జోచొ పుత్తుస్‍క ఎత్కిక అబ్బొ జలొ దేముడు తెద్రవ అస్సె మెన అమ్ దెక కెర సాచి సంగితసుమ్. 15 యేసుక †దేముడుచొ పుత్తుసి మెన కో ‡ఒప్పనుల గే, జోవయించి పెట్టి దేముడు తత్తయ్, చి జేఁవ్ దేముడుచి తెడి అస్తి, జోచి జీవ్‍క జితతి. 16 దస్సి, దేముడు అమ్‍చి ఉప్పిరి ప్రేమ తిలిసి, అమ్‍చి ఉప్పిర్‍చి జోచి ప్రేమ, జానుమ్ నంపజా అస్సుమ్. దేముడు ప్రేమయి, చి కో ప్రేమయ్‍చి తెడి తత్తయ్ ప్రేమ ఇండితయ్ గే, దేముడుచి తెడి తత్తయ్, జోచి జీవ్‍కయ్ జితయ్, చి దేముడు జో మాన్సుచి పెట్టి తత్తయ్.
17 కిచ్చొక దేముడుచి ప్రేమ అమ్‍చి తెన్ §పూర్తి జా నెరవెర్సుప జంక జోచి సెలవ్ మెలె, అమ్‍క ఎత్కిజిన్‍క పరిచ్చ కెర్తి వెల్లి దీసికయ్ ‘సత్తిమ్ కెర్లమ్’ మెన దయిరిమ్ తత్తు మెనయ్ జో జా సెలవ్ దెతయ్. జా దయిరిమ్ అమ్ కిచ్చొక జంక జయెదె మెలె, జో కీస్ జా అస్సె గే, ఆమ్ ఈంజయ్ లోకుమ్‍తె దసయ్ అసుమ్. జొయ్యి కీసి ప్రేమ అస్సె గే, ఆమ్ కి జోచి ప్రేమక మాన్సుల్‍క ప్రేమయ్ కెర్తసుమ్. 18 ప్రేమచి తెడి అమ్ తిలె, ప్రేమ అమ్ ఇండిలె, అమ్‍చి పెట్టి కిచ్చొ బయిమ్ తయె నాయ్. గని ప్రేమ పూర్తి తిలె, జా ప్రేమ బయిమ్ గెచ్చవ గెల్తయ్. బయిమ్ సిచ్చ జతిస్ తెన్ బెదితిసి, ‘సిచ్చ జమ్‍దె’ మెన అమ్ ఉచర్లె బిందె, చి కో బితయ్ గే, జోచి పెట్టి ప్రేమ పూర్తి జంక నెరవెర్సుప జంక నేతయ్ మెన రుజ్జు జతయ్. 19 దేముడు తొలితొ అమ్‍కయ్ ప్రేమ కెర్లొచి రిసొయి ఆమ్ జోక ప్రేమ కెర్తసుమ్.
20 జలె, దేముడుక ఆఁవ్ ప్రేమ కెర్తస్ మెన కో సంగితయ్ గే, జో జోచి బావుడ్సిక ప్రేమ కెరె నాయ్ గే, జో అబద్దుమ్‍చొ. కిచ్చొక మెలె, కేన్ జవుస్ దెకిలొ బావొక కో ప్రేమ కెర్తయ్ నాయ్ గే, జో నే దెకిలొ దేముడుక కీసి ప్రేమ కెరెదె! నెత్రె! 21 అన్నె, జో కిచ్చొ ఆగ్న అమ్‍క దా అస్సె మెలె, కో దేముడుక ప్రేమ అస్తి గే, జోచ బావుడ్సివొక ప్రేమ కెరుకయ్.
* 4:13 2:6, 24, 27, 28 చి 3:6, 24 చి 4:16 దెక, చి యోహాను 15:3-10 దెక. † 4:15 2:23, 3:23, 5:1, 5, 13 చి 5:20 దెక. ‡ 4:15 మత్తయి 10:32-33 చి రోమియుల్ 10:9-10 దెక. § 4:17 12 నంబర్ కోడు దెక.