8
సుట్టుప కెర్లి పుస్తకుమ్‍చి ఆకర్‍చి ముద్ర మెండపిల్ల కడ్లిసి
1 మెండపిల్ల సత్తుచి ముద్ర కడ్తికయ్, రమారమి అర గంట ఎద పరలోకుమ్‍తె కిచ్చొ అవాడ్ నాయ్. 2 పడ్తొ, దేముడుచి మొక్మె టీఁవొజ తిల సత్తు దూతల్‍క దెకిలయ్. జోవయింక ఎక్కెక్ నప్పిర్‍మూరివొ *దిల.
3 తెదొడి అన్నెక్లొ దూత జా కెర, బఙర్‍చి గిన్న దెరన బలి దెతి టాన్‍చి పుర్రె టీఁవొ జలన్. చి ‘ప్రబుచయ్ జల మాన్సుల్‍చ ప్రార్దనల్ తెన్ బెదుస్’ మెన, సింగాసనుమ్‍చి పుర్రెతొచి బలి దెతి టాన్‍చి జేఁవ్‍చి దుమ్మొ ఉడ్డితి రిసొ జో దూత డయిక మెన, జోక ఒగ్గర్ దూపుమ్ †దిల. 4 చి దేముడుచి మొక్మె పాఁవితి రితి, జోవయించయ్ జల మాన్సుల్‍చ ప్రార్దనల్ తెన్ జా దూపుమ్‍చి దుమ్మొ బెద, జో దూతచి అత్తి తెంతొ ఉడ్డ దేముడుచి మొక్మె గెలి.
5 తెదొడి జో దూత జా దూపుమ్ డయితి గిన్న దెరన, బలి దెతి టాన్‍చి ఉప్పిర్‍చి ఆగి ఇంగుడ్లు సగుమ్ ఒత్త బెరవ కెర, బూలోకుమ్‍చి ఉప్పిరి గల దిలన్, చి ఉర్ముల్ కెర్లి, అవాడ్లుచి అవాడ్ అయ్‍లి, బిజిలి మొల్కిలి, చి బూకంపుమ్ జలి.
సత్తు నప్పిర్‍మూరివొతె ఏక్ చెత్తర్ వర్స తెన్ పుఙిలిసి
6 తెదొడి సత్తు నప్పిర్‍మూరివొ దెర్ల సత్తుజిన్ దూతల్ జేఁవ్ నప్పిర్‍మూరివొ పుఙుక తెయార్ జల. 7 తొలితొచొ దూత జోచి నప్పిర్‍మూరి పుఙిలన్, చి కిచ్చొ తెదొడి బార్ జలి మెలె, లొఁయి తెన్ కలొయ్ జలి కరపత్రల్ చి ఆగి సేడ, బుఁయ్యె సూఁయి జలి, చి ఒండి బూలోకుమ్‍తెచి తిన్ని వాటల్‍తె ఏక్ వాట పూర్తి డడ్డ గెలి, చి రూక్‍చ తిన్ని వాటల్‍తె ఏక్ వాట పూర్తి డడ్డ గెల, చి చివ్వర్ ఎత్కి డడ్డ గెలి.
8 తెదొడి దొన్నిచొ దూత జోచి నప్పిర్‍మూరి పుఙిలన్, చి వెల్లి డొంగ్రు జతి రితిసి, ఆగిక డడ్డ కెర, సముద్రుమ్‍తె గలి జలి. 9 అన్నె, ఒండి సముద్రుమ్‍చి తిన్ని వాటల్‍తె ఏక్ వాట లొఁయి జాఁ గెలి. సముద్రుమ్‍తెచి జీవుల్‍చ తిన్ని వాటల్‍క ఏక్ వాట మొర గెల, చి ఓడల్ మొత్తుమ్‍చ తిన్ని వాటల్‍తె ఏక్ వాట నాసెనుమ్ జాఁ గెల.
10 తెదొడి తిన్నిచొ దూత జోచి నప్పిర్‍మూరి పుఙిలన్, చి పరలోకుమ్ తెంతొ వెల్లొ సుక్కొ సేడ, వత్తిచి దీవు లగిలి రితి జా, ఒండి బూలోకుమ్‍చ గడ్డొచ తిన్ని వాటల్‍తె ఏక్ వాట గడ్డొతె చి ఊటల్‍తె సేడ్లన్. 11 జో సుక్కొచి నావ్ ‘‡కోడు వాసెన’, చి ఒండి బూలోకుమ్‍చ పానివొక తిన్ని వాటల్‍తె ఏక్ వాట కోడ్ జా గెల. జా కోడు తిలొ పాని పిలి రిసొ, ఒగ్గర్‍జిన్ మాన్సుల్ మొర గెల.
12 తెదొడి చెత్తర్‍చొ దూత జోచి నప్పిర్‍మూరి పుఙిలన్, చి పొద్దుక తిన్ని వాటల్‍తె ఏక్ వాటక, జోనుచ తిన్ని వాటల్‍తె ఏక్ వాటక, చి సుక్కల్‍చ తిన్ని వాటల్‍తె ఏక్ వాటక దెబ్బ లయిలి. జోవయించి ఉజిడి అందర్ జా గెలి. ఒండి మెద్దెన్‍చ తిన్ని వాటల్‍తె ఏక్ వాటక పొద్దుచి ఉజిడి లగె నాయ్, చి ఒండి రాతిచ తిన్ని వాటల్‍తె ఏక్ వాటక జోనుచి సుక్కల్‍చి ఉజిడి లగె నాయ్.
13 తెదొడి ఆఁవ్ అన్నె దెకిలయ్, చి కిచ్చొ సూన్లయ్ మెలె, పొద్దు ఆగాసుమ్‍చి మదెనె ఏక్ ఏక్ గిద్దు ఉడ్డితె తా గట్టిఙ ఒర్స దా కిచ్చొ మెన ఒర్సితె తిలి మెలె, “అయ్యొ! అయ్యొ! అయ్యొ! అన్నెక్ తిన్ని దూతల్ వర్స తెన్ జోవయించ నప్పిర్‍మూరివొ అప్పె పుఙుక తిలిస్‍క బూలోకుమ్‍తె జితస ఎత్కిజిన్‍క కెద్ది కస్టుమ్ కెద్ది నస్టుమ్!” మెన సంగ గిద్దు ఉడ్డితె తిలన్.
* 8:2 ఎత్కి అదికారుమ్ తిలొ దేముడు దిలన్ గే, మెండపిల్ల జలొ యేసు దిలన్ గే, కచిగె అత్తి జోవయింక దొవడ్ల గే, గని జేఁవ్ నప్పిర్లు జోవయింక తంక కచితుమ్ ఎత్కి అదికారుమ్ తిలొ దేముడుచి సెలవ్ జా తయెదె. † 8:3 కో దిల గే నేనుమ్. ‡ 8:11 జా సుక్కొక మాచిపత్రి మెన నావ్. జాచి అర్దుమ్ విస్సుమ్ అన్నె కోడు కి అస్సె. మాన్సుల్ కో కయ్‍లె మొర గెచ్చుల.