12
క్రీస్తుచి రితి ఆమ్ కి బాదల్ ఓర్సుప జంక
1 జాకయ్ పూర్గుమ్ తెంతొ దేముడుచి ఉప్పిర్‍చి నముకుమ్‍తె ఇండిలస ఈంజేఁవ్ ఎతివాట్‍జిన్ సాచి జతస మబ్బుల్ రితి అమ్‍చి సుట్టునంత తా, అమ్‍క వాట్ దెకయ్‍లి రితి జా అస్తిచి రిసొ, అమ్‍క అడ్డు కెర్తి ఎత్కి జాడు, అమ్‍క లంబితి ఎత్కి పాపుమ్ ముల దా, ప్రబు అమ్‍క నిగయ్‍తి పందెమ్‍తె నిగుమ. 2 కిచ్చొ సెక్తిక అమ్ నిగుక మెలె, అమ్‍చి నముకుమ్ మొదొల్ కెర్లొ చి పూర్తి కెర్తొ యేసుక దెక, దెకయ్ నిగుమ. జో, జలె, జోక తిఁయ తిలి సర్ద సంతోసుమ్‍క ఉచర, సిలువతె గల్తి సిచ్చ ఓర్సుప కెర్లన్. దస్సి నిస్కారుమ్ జతిసి నే బితె, చి అప్పె దేముడు అబ్బొస్‍చి సిఙాసనుమ్‍చి ఉజెతొ పక్కయ్ జో వెస అస్సె. 3 తుమ్ అల్సుప నే జతి రిసొ అన్మానుమ్ నే జతి రిసొ, జలె, పాపుమ్ కెర్లసచి అత్తి, జోచి ఉప్పిర్‍చి విరోదుమ్‍చి రిసొచ సిచ్చల్ ఓర్సుప జలొ, జో కెద్ది బాద సేడ్లె కి నిదానుమ్ తిలొ యేసుచి రిసొ తుమ్ ఉచర. 4 తూమ్, జలె, పాపుమ్‍చి ఉప్పిర్‍చి ఈంజ యుద్దుమ్ కెర్తిస్‍తె, తుమ్ జోచి నావ్‌చి రిసొ అల్లర్ సేడ అస్సుస్, గని అప్పెక తుమ్‍చి లొఁయి సూఁయి జతి రితి, మెలె, మొర్తి రితి ఎదిలి స్రెమ తుమ్ సేడుక నేతయ్. తుమ్ అన్మానుమ్ నే జతె ఎత్కి ఓర్సుప జా.
కక్కయ్ దేముడు ప్రేమ తయెదె గే, జోకయ్ సిచ్చల్ దా సికడెదె
5 అన్నె, తుమ్ జోచ పుత్తర్లు జలిస్‍చి రుజ్జు దెకయ్‍తి తీర్పు దేముడుచి కొడొతె రెగ్డయ్‍లిసి తుమ్ పఁవ్స గెలదు గె? కిచ్చొ తీర్పు సంగిలిసి మెలె,
*“ఓ అంచొ పూత్తు, దేముడు తుక బుద్ది సికడ్త సిచ్చల్‍క
‘కిచ్చొ నెంజితి’ మెలి రితి తుయి ఉచరు నాయ్.
అన్నె, జో తుక దస్సి సిచ్చ కెర్లె,
తుయి దయిరిమ్ పిట్టవన అన్మానుమ్ జా నాయ్.
6 కిచ్చొక మెలె,
కక్క జో ప్రేమ తయెదె గే, ‘సిక్కుత్’ మెనయ్
జోకయ్ సిచ్చ కెరెదె, చి
జో బెదవన్లొ ఎత్కి పుత్తుస్‍క
‘బుద్ది జవుస్’ మెనయ్ సిచ్చల్ దెయెదె”
మెన సంగ రెగ్డవ అస్సె.
7 జలె, ఇస బాదల్ తుమ్ ఓర్సుప జంక తిలిసి కిచ్చొక మెలె, తుమ్ దేముడు అబ్బొస్‍తె సిక డిట్టుమ్ జతి రిసొయి జో దేముడు తుమ్‍క “అంచ పుత్తర్లుయి” మెన దెకితయ్. మెలె, కేన్ పుత్తుస్‍క అబ్బొసి కిచ్చొ సిచ్చ దా సికడె నాయ్ గె? మాన్సుచొ అబ్బొసి జలె, సిచ్చ దా సికడెదె. 8 అబ్బదింసిచి అత్తి ఎత్కిజిన్ జత బుద్ది సికడ్త కిచ్చొ సిచ్చల్ తుమ్ నే జలె, లంజెపెట్టి జెర్మిల రిత జా, జో ప్రబుచ సొంత పుత్తర్లు నెంజిల రిత జతదు. 9 అన్నె, ఈంజ లోకుమ్‍చ అమ్ ఎత్కిజిన్‍చ అబ్బసింసి అమ్‍క సిచ్చల్ దా బుద్ది సికడ అస్తి, చి జాకయ్ జేఁవ్‍క మరియాద దెక అస్సుమ్. దసె జలె, అమ్‍చ ఆత్మల్‍క అబ్బొ జతొ దేముడుచి తెడి తా, జోచి కోడు సూన అమ్ బుద్ది జలె, ఆత్మక జిమ్‍దె, అన్నె చెంగిల్ జమ్‍దె.
10 అమ్‍చ ఈంజ లోకుమ్‍చ అబ్బసింసి గడియ జోవయించి ఇస్టుమ్ అయ్‍లి రితి సిచ్చల్ దిల, గని అమ్‍క ‘చెంగిల్ జతు. అంచి సుద్దితె బెదుతు’ మెనయ్ అమ్‍క బుద్ది సికడ్త సిచ్చల్ దేముడు అమ్‍చొ అబ్బొయి దెతయ్. 11 జా సిచ్చ జతి గడియయ్ ఎత్కి సిచ్చ సర్ద నే దెయె, గని నొప్పి దెతయ్. జలె పడ్తొ జేఁవ్‍చి రిసొచి ముద్దొ జలసక జా సిచ్చ పాయితి రిసొ కిచ్చొ లాబుమ్, మెలె, జో దెతి పున్నిమ్ అన్నె సేంతుమ్ దొర్కు జయెదె.
దేముడు దిలి వరుమ్ కెద్దిచి గే ఏదాస్ట కెరన డిట్టుమ్ జా
12 జాకయ్, కొర్స జల తుమ్‍చ అత్తొ, సెక్తి నెంజిల తుమ్‍చ మొగ్రల్ తుమ్ నే ముచ్కిల్‍తె దెకన. 13 ఇదిల్ సొట్టి జలిసి అన్నె సొట్టి నే జతె పూర్తి చెంగిల్ జతి రిసొ తుమ్‍చ చట్టొ చెంగిల్ ఇండిత్ రితి, సోగ వాటు తుమ్ తెయార్ కెర. 14 అన్నె, ఎత్కిజిన్ మాన్సుల్ తెన్ సేంతుమ్ కట్టు తెన్ తతి రితి తుమ్ దెకన. అన్నె, ప్రబు దెతి సుద్ది జంక తుమ్ ఆస జా. జయ్యి సుద్ది నెంజిలె, కో కి దేముడుక దెకుక నెతిర్తి. 15 తుమ్‍చితె కక్క కి ప్రబుచి రచ్చన నే పిట్తి రితి తుమ్ దెకన. కోడ్ దెతి కేన్ చెరొ తుమ్‍చితె నే ఉట్టితి రితి తుమ్ దెకన. దస్సి కోడ్‍చి చేర్ కేన్ జలెకి ఉట్లె, జాచి రిసొ గలిబిలి జా కెర ఒగ్గర్‍జిన్ ఆత్మక పాడ్ జంక జయెదె, జా పోన. 16 పడ్తొక, తుమ్‍చితె కో లంజె నే జతి రితి దెకన. పడ్తొ †ఏసావు పూర్గుమ్‍చొ జలి రితి తుమ్ జా నాయ్. జో ఎక్కి పూటచి అన్నిమ్ దొర్కు కెరంతి ఆసకయ్ అబ్బొస్ దెంక తిలి జో తొల్సుర్ జెర్మిలిస్‍చి రిసొచి దొర్కు జతి అక్కు బావొస్‍తె విక గెలొ. 17 పడ్తొ జా వాట దొర్కు జతి అక్కు నఙనుక ఉచర్లొ, గని అబ్బొసి నే దిలొ, చి జో కెద్ది ఏడ్లెకి, జో జర్గు కెరన్లిసి మార్సుప జంక వాటు తిలి నాయ్.
18 తుమ్ పాఁవ అయ్‍లి టాన్, సీయోను డొంగ్రు నెంజె. జా డొంగ్రు ఈంజయ్ లోకుమ్‍చి. చడితిసి, జా. పూర్గుమ్‍చ అమ్‍చ ఇస్రాయేలులు జా డొంగ్రుతె జా కెర కిచ్చొ దెకిల సూన్ల మెలె, ‡వెల్లి ఆగి, అందర్, చిమ్మున జలిసి, తుపాన్ జతిసి. 19 నప్పిర్‍మూరి బజితిస్‍చి అవాడ్, బింక జతి వెల్లి §అవాడ్. తెదొడి పూర్గుమ్ జా వెల్లి అవాడ్‍క బియఁ కెర, “అప్పె తెంతొ జా వెల్లి అవాడ్ జలొసొ అమ్‍క కోడ్ లట్టబ కబుర్లు సంగుక నాయ్” మెన ప్రెజల్ బతిమాల్ప జా సంగ తిల. 20 కిచ్చొక మెలె,
*“కేన్ జంతు కి ఈంజ డొంగుర్ చడిలె,
జాక పత్రల్ గల మారుక అస్సె”
మెన దేముడుచి జా అవాడ్ ఆడ్ర దిలన్. జా ఆడ్ర సంగిలిసి ఓర్సుప జంక అమ్‍చ ఇస్రాయేలుల్ నెతిర్ల. 21 అన్నె, తెదొడి జర్గు జలిసి దెకుక కి కెద్ది బయిమ్‍చి మెలె, జేఁవ్ ప్రెజల్‍క ఏలుప కెర్తె తిలొ వాట్ దెకయ్‍తె తిలొ మోసే కి “బిఁయ అద్దుర్ జా గెలొ” మెన సంగిలన్.
22 జేఁవ్ పూర్గుమ్‍చ తెదొడి పాఁవిలి సీయోను డొంగ్రు, జలె, †బయిమ్‍చి, గని తూమ్ కేనె పాఁవ అస్సుస్ మెలె, పరలోకుమ్‍చి ‡సీయోను డొంగ్రుతె, జీవ్ తిలొ, జీవ్ దెతొ దేముడుచి పట్నుమ్‍తె, §పరలోకుమ్‍చి యెరూసలేమ్ పట్నుమ్‍తె, పడ్తొ కో లెక్క కెరుక నెతిర్ల ఎతివాట్‍జిన్ దూతల్ పండుగు కెర్తి రితి సర్ద తిల బెర్లిస్‍తె, జా అస్సుస్. 23 అన్నె కిచ్చొతె జా అస్సుస్ బెద అస్సుస్ మెలె, *తొల్సుర్ జెర్మిల రిత పరలోకుమ్‍తె బెదిలసచి †పదుతె తిలసతె, అన్నె, ఎత్కిచి ఉప్పిరి దేముడు జలొ మాన్సుల్ ఎత్కిక పరిచ్చ కెర తీర్పు కెర్తొసొ‡ తిలిస్‍తె, అన్నె, దేముడుక సత్తిమ్ ఇండిల ప్రబుచి సుద్ది జా పూర్తి జల మాన్సుల్‍చ ఆత్మల్ తిలిస్‍తె జా అస్సుస్, 24 అన్నె ముక్కిమ్‍క కత్తె మెలె, దేముడు దిలి నొవి ప్రమానుమ్‍క, జోక చి మాన్సుల్‍క నెడ్‍మె జతొ యేసుతె, చి పూర్గుమ్‍చొ §హేబెలు చి లొఁయిచి కంట చెంగిల్ లట్టబ్తి, చించ గెలి యేసుచి లొఁయితె పాఁవ జా అస్సుస్.
25 తుమ్‍చి తెన్ లట్టబ్తొ దేముడుక తుమ్ నే సూన్‍తి రితి, నంప నే జతి రితి తంక నాయ్ మెన తుమ్ జాగర్త దెకన. కిచ్చొక మెలె, ఈంజ బూలోకుమ్‍తె తిలొ మోసే పూర్గుమ్‍చొ జోక జాగర్త సంగిలిసి జేఁవ్ నే సూన్లి రిసొ జేఁవ్ పూర్గుమ్‍చ సిచ్చ పిట్టవనుక నెతిర్ల. జలె, పరలోకుమ్ తెంతొ అమ్‍క జాగర్త సంగితొ దేముడుక ఆమ్ నే సూన్లె, అన్నె కీసి సిచ్చ పిట్టవనుక జయెదె?! జయె నాయ్! 26 *జా దీసి జోచి అవాడ్ ఒండి బూలోకుమ్‍క కదుల్ కెర్లి. గని అప్పె ‘కచితుమ్ జర్గు కెరిందె’ మెన కిచ్చొ ప్రమానుమ్ జో సంగ అస్సె మెలె,
†“అన్నెక్ సుట్టుక ఎక్కి బూలోకుమ్‍కయ్ నాయ్,
గని అన్నె, ఆగాసుమ్‍క కి కదుల్ కెరిందె”
మెన్‍తయ్. 27 ‘అన్నె అన్నెక్ సుట్టుక’ మెన సంగిలిసి అమ్‍క కిచ్చొ అర్దుమ్ దెకయ్‍తయ్ మెలె, జెర్మయ్ జలిస్ కదుల్ కెర్లిస్‍క జాక గెచ్చవ గెల్తి సమయుమ్. జయి గెచ్చవుక కిచ్చొక మెలె, కదుల్ కెర్లె కి పాడ్ జంక నెతిర్లిస్‍క ‘తాఁ గెస్సు’ మెనయ్.
28 జాకయ్, కో కదుల్ కెర పాడ్ కెరుక నెతిరి పరలోకుమ్‍చి రాజిమ్ అమ్‍క దొర్కు జా అస్సెచి రిసొ, దేముడు దిలి జా వరుమ్‍చి ఉప్పిరి సర్ద జా, సరి జతి బక్తి కెర జోక మరియాద కెర, బియఁ ఇండుమ. 29 కిచ్చొక మెలె, అమ్‍చొ దేముడు డయితొ ఆగిచొ రితొ అస్సె.
* 12:5 సామెతల్ 3:11-12. † 12:16 ఆదికాండుమ్ 25:27-34. ‡ 12:18 నిర్గమకాండుమ్ 19:16-19, 20:18-21. § 12:19 నిర్గమకాండుమ్ 19:8-9. * 12:20 నిర్గమకాండుమ్ 19:12, 13. † 12:22 ‘బయిమ్‍చి’ మెలె, ఒత్త ‘సీనాయి’ డొంగ్రుతె ఎత్కి అదికారుమ్ తిలొ దేముడు మోసేక ఆగ్నల్ దిలన్. జేఁవ్ ఆగ్నల్ తెన్ సిచ్చల్ కి దిలన్, పడ్తొ తెదొడి ప్రెజల్ జో ఎత్కి అదికారుమ్ తిలొ దేముడుక పాసి గెచ్చుక ప్రమాదుమ్. గని ఈంజ 22 నంబర్‍చి కోడుతె సంగితి ‘సీయోను’ డొంగ్రుతె, మెలె పరలోకుమ్‍తె, దస్సి బయిమ్ తంక నాయ్. యేసుక నంపజల మాన్సుల్‍చి పాపుమ్ గెలి రిసొ అడ్డు నెంతె బయిమ్ నెంతె జోతె గెచ్చుక జయెదె. జా తేడ ఇన్నె దెకయ్‍తయ్. ‡ 12:22 డీసయ్‍లిసి 14:1 దెక. § 12:22 డీసయ్‍లిసి 21:2. * 12:23 రోమియుల్ 8:29, కొలొస్సియుల్ 1:15, 18, డీసయ్‍లిసి 1:5, చి ఎబ్రీయుల్ 2:11-14 దెక. † 12:23 లూకా 10:20, పిలిప్పియుల్ 4:3, డీసయ్‍లిసి 13:18, 17:8, 20:15, 21:27 దెక. ‡ 12:23 ఆదికాండుమ్ 18:5, ఎబ్రీయుల్ 4:13, 10:30. § 12:24 ఆదికాండుమ్ 4:2-16, ముక్కిమ్‍క 4:10. హేబెలు చి లొఁయి ‘సిచ్చ దేస్, సిచ్చ దేసు!’ మెలి రితి కేక్ గల్తయ్. యేసుచి లొఁయి ‘చెమించుప కెరు, చెమించుప కెరు!’ మెన కేక్ గల్తయ్. * 12:26 నిర్గమకాండుమ్ 19:18. † 12:26 హగ్గయి 2:6.