3
అమ్‍చి రిసొ కి ప్రార్దన కెర
1 పడ్తొ అన్నె కిచ్చొ మెలె, బావుడ్లు. ప్రబుచి సుబుమ్ కబుర్ తుమ్‍తె సూనయ్‍తికయ్ జా కీసి తుమ్‍తె పలితుమ్ దెర్లి గే, అమ్ ఇన్నె సుబుమ్ కబుర్ సూనయ్‍తిసి కి అడ్డు నెంతె జీన పలితుమ్ దెర్తె తవుస్ మెన అమ్‍చి రిసొ తూమ్ ప్రార్దన కెర. 2 బుద్ది నెంజిల కుస్సిదుమ్‍చ మాన్సుల్ కెర్త అల్లర్ తెంతొ అమ్ రచ్చించుప జతి రితి తుమ్ ప్రార్దన కెర. సగుమ్‍జిన్ ప్రబుక నంప కెర్తి నాయ్, గెద.
3 ప్రబు, నముకుమ్ జలొసొ, చి తుమ్ ఆత్మక డిట్టుమ్ తతి రితి జో సెక్తి దెయెదె, చి సయ్‍తాన్ కెరయ్‍త అల్లర్ తుమ్‍క నే లయితి రితి జొయ్యి అడ్డు దెయెదె. 4 తుమ్‍చి రిసొ ‘అమ్ సంగిల్ రితి నిదానుమ్ కెర్తతి, నిదానుమ్ కెర్తె తవుల’ మెన ప్రబుచి తెడి దయిరిమ్ తెన్ అస్సుమ్. 5 జోవయించి ఇస్టుమ్ రితి తుమ్ కెర్తి రితి, దేముడుచి ప్రేమ క్రీస్తు పుత్తుస్‍చి నిదానుమ్, తుమ్‍చి పెట్టి ప్రబు దెవుసు.
కామ్ కెర కెర జితిస్‍చి రిసొ
6 బావుడ్లు, ప్రబు జలొ అమ్‍చొ యేసుక్రీస్తుచి నావ్ తెన్ తుమ్‍క కిచ్చొ ఆడ్ర దెతసుమ్ మెలె, ప్రబుక నంపజలొ కేన్ బావొ కిచ్చొ కామ్ నే కెర్తె బద్దుకుమ్ జా జితయ్ గే, ‘నిదానుమ్ తెన్ కామ్ కెర కెర జియ’ మెన అమ్ సంగిలిసి పిట్టవన్‍తయ్. దసొచొక తుమ్ దూరి తా. 7 ఆమ్ కెర్తి రితి తుమ్ దెక సికిలె చెంగిలి మెన తుమ్ సొంత జాన్సు. తుమ్‍చి తెన్ అమ్ తిలి పొది బద్దుకుమ్ జము నాయ్. 8 చి డబ్బుల్ నే దెతె కచి అన్నిమ్ కమొ నాయ్, గని కక్క బోద నే కెర్తి రిసొ, స్రెమ సేడ సేడ రాతి మెద్దెనె *సొంత కామ్ కెర కెరయ్ జితె తిలమ్. 9 జితిసి గట్ర తుమ్‍తె ఆరి నఙుక జతి, చి అమ్‍చి కామ్‍చి రిసొ, గని ‘అమ్‍క దెక జేఁవ్ కి బుద్ది సిక్కుత్’ మెన, దస్సి సొంత కామ్ కెర కెరయ్ జిలమ్. 10 కిచ్చొక మెలె, “కో కామ్ కెరె నాయ్ గే, కవుస్ కి నాయ్” మెన ఆడ్ర దిలమ్. 11 తుమ్‍క కిచ్చొక సంగితసుమ్ మెలె, తుమ్‍తె సగుమ్‍జిన్ బద్దుకుమ్ జా కామ్ నే కెర్తె, ఆరి బుల బుల వేర మాన్సుల్‍చి కామ్ పిట్టయ్‍తతి మెన సూన అస్సుమ్. 12 దస మాన్సుల్‍చి రిసొ ప్రబు జలొ యేసుక్రీస్తుచి నావ్ తెన్ కిచ్చొ ఆడ్ర దెతసుమ్, కిచ్చొ బతిమాల్ప జా సంగితసుమ్ మెలె, “బమ్మ నెంతె పూచి తెన్ తుమ్ సొంత కామ్ కెరనయి జియ” మెంతసుమ్. 13 బావుడ్లు, చెంగిల్ కామ్‍క జెతిసి ఎత్కి కెరుక తుమ్ బద్దుకుమ్ జా నాయ్.
14 ఈంజ ఉత్రుమ్‍తె అమ్ సంగిల్ రితి కో కెరె నాయ్ గే, ‘జోవయింక బుద్ది జెతికయ్ రితి గడియ లాజ్ జవుస్’ మెన, జో కొన్సొ గే తుమ్ దెక చి జోవయింక జా మదెనె తుమ్‍తె బెదవన నాయ్. 15 జోవయింక విరోదుమ్ దెక నాయ్, గని జోవయింక ‘క్రీస్తుచి తెడి బావొ జయెదె’ మెన, జోవయింక బుద్ది జెతె ఎదక జోవయించి పూచి జో కెర్తి రితి జోవయింక సికడ.
ఆకర్‍చి ప్రార్దన
16 సేంతుమ్ దెతొ ప్రబు సొంత తుమ్‍చి పెట్టి జోవయించి సేంతుమ్ పూర్తి దెతె తవుస్. తుమ్ ఎత్కిజిన్‍క ప్రబు తోడు తవుస్.
17 ఆఁవ్ పవులు సొంత ఆతు తెన్ ఈంజ ఆకర్ కోడు రెగిడ్తసి. అంచి ఎత్కి ఉత్రుమ్‍క ‘అంచి’ మెన ఆఁవ్ ఇసి రెగిడ్తిసి గుర్తు జవుస్. అంచి రెగ్డుక ఇసి తయెదె.
18 అమ్‍చొ ప్రబు జలొ యేసుక్రీస్తుచి దయ తుమ్‍క ఎత్కిజిన్ తెన్ తవుస్!
* 3:8 పవులు టంబుగుడ్డల్ తున తెయార్ కెరెదె.