4
పరలోకుమ్‍తె సిఙాసనుమ్
1 ఇన్నెచి పడ్తొ ఆఁవ్ దెకిలయ్, పరలోకుమ్‍తె పెసితి కెవ్డి ఉగ్డి జా అస్సె! అన్నె, అగ్గె తొలితొ ఆఁవ్ సూన్లి *అవాడ్ నప్పిర్‍మూరిచి అవాడ్‍చి రితి ఎక్కిలొచి అవాడ్, అంక, “ఇత్తల్ వెగ జే, చి ఇన్నెచి పడ్తొక కిచ్చొ జర్గు జంక అస్సె గే, తుక దెకయిందె” మెన సంగిలన్. 2 సంగిల్ బేగి, దేముడుచి యేసుచి ఆత్మసెక్తిక ఒత్త పరలోకుమ్‍తె తిలయ్, ఒత్త ఏక్ సిఙాసనుమ్ అస్సె, చి సింగాసనుమ్‍తె ఎక్కిలొ వెస అస్సె! 3 జో ఒత్త వెసిలొసొ కీసి డీసిలన్ మెలె, వజ్రుమ్‍చి రితి చొకు, చి రితి ఎరన ఉజిడి లగిలన్, చి సిఙాసనుమ్‍చి సుట్టునంత పచ్చన రంగుచి దూన్‍చి ఉజిడి లగితె తిలి.
4 జా సింగాసనుమ్‍చి సుట్టునంత అన్నె విస్సెక్ చెత్తర్ సిఙాసనల్ తిల, చి జేఁవ్ సిఙాసనల్ ఎక్కెక్‍తె విస్సెక్ చెత్తర్‍జిన్ చొక్కిల పాలల్ గలన్ల, బోడి బఙర్‍చ కిరీటల్ గలన్ల, విస్సెక్ చెత్తర్‍జిన్ వెల్లెల మాన్సుల్ వెస అస్తి. 5 జా సిఙాసనుమ్ తెంతొ బిజిలి మొల్కితయ్, చి అవాడ్లుచి ఉర్ముల్‍చి అవాడ్ జెతయ్. సింగాసనుమ్‍చి పుర్రెతొ వత్తివొచ సత్తు దివ్వొ లగితతి. జేఁవ్ దివ్వొ దేముడుచి †సత్తు ఆత్మల్.
6 పడ్తొ సిఙాసనుమ్‍చి పుర్రెతొ గాజుచి రితి టేంటచి సముద్రుమ్ తిలి. పడ్తొ సింగాసనుమ్‍చి సుట్టునంత, జేఁవ్‍చ చెత్తర్ పక్కలె, చెత్తర్ జీవుల్ తిల. ఏక్ పక్క ఏక్ జీవు. జోవయింతె బెర్తు అంకివొ, ముకొమ్ పక్క పడ్తొ పక్క కి తిల. 7 తొలితొచొ జీవు కీసొచొ మెలె, సింవుమ్‍చొ రితొ. అన్నెక్ జీవు వస్సొ పిల్లచొ రితొ, అన్నెక్ జీవుక మాన్సుచి మొకొమ్ చి, అన్నెక్ జీవు ఉడ్డితొ గిద్దుచొ రితొ డీసిలన్. 8 జేఁవ్ చెత్తర్ జీవుల్ ఎత్కిక, ఏక్ ఏక్ జీవుక సొవు రెప్పల్ తిల, అన్నె, ఉప్పిరి కి, జోవయించి రెప్పల్ తెడి కి బెర్తు అంకివొ తిల, చి రాతి మెద్దెనె కిచ్చొ గనుమ్ గాయుక ముల్తి నాయ్ మెలె,
“ఎత్కిచి ఉప్పిరి అదికారుమ్ తిలొ దేముడు,
అగ్గె తిలొసొ, అప్పె తతొసొ, కెఁయఁక తెఁయఁక తంక తిలొసొ,
ఎత్కి సుద్ది తిలొసొ, ఎత్కి సుద్ది తిలొసొ, ఎత్కి సుద్ది తిలొసొ!”
మెన గాయితె తత్తతి. 9 పడ్తొ, సింగాసనుమ్‍తె వెసిలొ కెఁయఁక తెఁయఁక జితొసొక జేఁవ్ చెత్తర్ జీవుల్ కెఁయఁక గవురుమ్, మరియాద దెతతి, కెఁయఁక జో కెర్లి దయక జోచి సర్ద సంగితె తతి పొది, 10 విస్సెక్ చెత్తర్‍జిన్ జేఁవ్ వెల్లెల మాన్సుల్ సింగాసనుమ్‍తె వెసిలొసొచి చట్టె సెర్ను సేడ, జేఁవ్ కెఁయఁక తెఁయఁక జితొసొక జొకర్తతి. సిఙాసనుమ్‍చి పుర్రెతొ జోవయించ కిరీటల్ తిఁయ దా గనుమ్ గాయితతి.
11 “తుయి అమ్‍చొ ప్రబు, అమ్‍చొ దేముడు విలువతిలొసొ
గవురుమ్, మరియాద, అదికారుమ్ తుక కలుగు జంక.
కిచ్చొక మెలె, ఎత్కిక కి తూయి జెర్ముయ్‍లది, చి
ఇసి జర్గు జంక తుచి ఇస్టుమ్ జా, జేఁవ్‍క జెర్మయ్‍లది.”
మెన గాయితె తత్తతి.
* 4:1 1:10 దెక † 4:5 ఎత్కి అదికారుమ్ తిలొ దేముడుచి సుద్ది తిలి ఆత్మక ఈంజ టాలి జతయ్. 1:4చి ఎట్టొచి చి కొడొ దెక.