19
జా లంజెచి పట్నుమ్‍క ప్రబు సిచ్చ కెర్లిసి
1 ఇన్నెచి పడ్తొ, పరలోకుమ్‍తెచ ఒగ్గర్‍జిన్ జనాబ్ జట్టు తెన్ కేక్ గలిస్‍చ అవాడ్లు సూన్లయ్. కిచ్చొ మెన కేక్ గల మెలె,
“*దేముడుక జెయ్యి!
రచ్చన, గవురుమ్, సెక్తి, అమ్‍చొ దేముడుతెయి అస్సె!
2 “జోచ తీర్పులు సిచ్చలు సత్తిమ్‍చ, సరిగచ.
జేఁవ్‍చ లంజె కమొక ఒండి లోకుమ్‍క నాసెనుమ్ కెర్లి జా వెల్లి లంజెక
జో తీర్పు కెర సిచ్చతె గల అస్సె,
చి జోచ సేవ కెర్తసచి లొఁయి జా సువ దిలి రిసొచి సిచ్చ
జో నెరవెర్సుప కెర అస్సె.”
మెన కేక్ గల, 3 అన్నెక్ సుట్టు ఇసి మెన కేక్ గల,
“దేముడుక జెయ్యి!
జా లంజె జలి వెల్లి పట్నుమ్ డడ్డ గెలి దుమ్మొ
నే కుట్టితె కెఁయఁక తెఁయఁక వెగ గెతయ్!”
మెన కేక్ గలిల.
4 తెదొడి †విస్సెక్ చెత్తర్‍జిన్ వెల్లెల మాన్సుల్, చి ‡సింగాసనుమ్‍చి సుట్టునంత టీఁవొజ తా చెత్తర్ జీవుల్ సెర్ను సేడ, సింగాసనుమ్‍తె వెస తిలొ దేముడుక,
“ఆమేన్! దేముడుక జొఒర!”
మెన సంగ బక్తి కెర్ల. 5 అన్నె, కిచ్చొ మెన సంగ సిఙాసనుమ్ తెంతొ ఏక్ అవాడ్ అయ్‍లి మెలె,
“తుమ్ జోచ సేవ కెర్తస, తుమ్ జోక బితస, బాల వెల్లొ ఎత్కిజిని,
అమ్‍చొ దేముడుచి గవురుమ్ గాయ!”
మెన అవాడ్ అయ్‍లి.
మెండపిల్లచి పెండ్లి
6 తెదొడి ఒగ్గర్ పానివొ సూఁయి జతి అవాడ్ అయ్‍లి రితి, ఒగ్గర్ ఉర్ముల్ కెర్లిస్‍చి అవాడ్ అయ్‍లి రితి, ఒగ్గర్‍జిన్ జనాబ్‍చ అవాడ్లు రితి సూన్లయ్. కిచ్చొ మెన కేక్ గల్ల మెలె,
“ఎత్కి సెక్తి అదికారుమ్ తిలొ దేముడుక జొఒర!
ప్రబు జలొ అమ్‍చొ దేముడు ఏలుప కెర్తయ్!
7 మెండపిల్లచి పెండ్లి జతి సమయుమ్ జా అయ్‍లి, చి
§పెండ్లి ఉబేడ్ తెయార్ కెరన అస్సెచి రిసొ
ఆఁవ్ సర్దసంతోసుమ్ జా, జోక గవురుమ్ కెరుమ!
8 పెండ్లి ఉబేడ్ చొక్కిల్‍చి పూర్తి సుద్దిచి చెంగిలి బట్ట గలనుక మెన
జాక దిల!”
మెన కేక్ గల్ల. జా చెంగిల్ బట్టక కిచ్చొ అర్దుమ్ మెలె, *ఎత్కి అదికారుమ్ తిలొ దేముడుచ జల మాన్సుల్‍చ పున్నిమ్‍చ కమొ జవుల.
9 అన్నె జో దూత అంక కిచ్చొ సంగిలన్ మెలె, “ఇసి రెగుడు, ‘మెండపిల్లచి పెండ్లి విందుతె బుకార్లసక చెంగిలి’ మెన రెగుడు” మెలన్, చి అంక అన్నె, “ఈంజ కొడొ దేముడుచి సత్తిమ్‍చ కొడొయ్” మెలన్. 10 తెదొడి, బక్తి కెరుక మెన, జో దూతచి చట్టె సెర్ను సేడ్లయ్, గని అంక జో, “దస్సి కెరుక నాయ్. తుచి రితి, యేసుక నంప కెర్ల తుచ బావుడ్లుచి రితి జయిందె. మెలె, దేముడుక సేవ కెర్తొసొ జయిందె. అంక పోని, గని దేముడుకయ్ జొకరు.” మెలన్. కిచ్చొక మెలె, యేసు సంగిలి జో దెకయ్‍లి సాచి, దేముడు సంగిలొ కబుర్లు ఎక్కి ఆత్మ తెంతొచ.
చొక్కిలొ గోడొతె వెగ జెతొసొ
11 తెదొడి కిచ్చొ దెకిలయ్ మెలె, పరలోకుమ్ ఉగ్డి జా తిలిస్ దెకిలయ్, చి ఆదె! చొక్కిలొ గోడొ! జోతె వెసిలొసొచి నావ్ కిచ్చొ మెలె, ‘నిదానుమ్‍చొ, సత్తిమ్‍చొ’. చి సత్తిమ్‍చ తీర్పుల్ కెర, ‘దేముడుచి సత్తిమ్ జీనుస్’ మెన, యుద్దుమ్ కెర్తయ్. 12 జోచ అంకివొ కీస మెలె, ఆగి లగిల్ రితి, చి జోచి బోడితె ఒగ్గర్ కిరీటల్ అస్తి. జోచి అఁగి రెగిడ్లి నావ్ ఏక్ అస్సె. గని కిచ్చొ నావ్ గే ఎక్కి జోకయ్ ఎర్కె, గని అన్నె కక్కయ్ నాయ్. 13 లొఁయితె బుడ్డ తిలొ పాలుమ్ జో గలన అస్సె, చి జోక తిలి నావ్ కిచ్చొ మెలె, ‘దేముడుచి †కోడు’ మెలి నావ్ తిలన్. 14 అన్నె, పరలోకుమ్‍చ సయ్‍న్యుములు కి, సుద్ది తిలి చొక్కిలి చెంగిలి బట్టచ పాలల్ గలన, చొక్కిల గోడల్‍తె జేఁవ్ కి వెగ, జోచి పట్టి గెతతి. 15 ఎత్కి అదికారుమ్ తిలొ దేముడుక ‡నేన్ల మాన్సుల్‍క మార్తి వాండి తిలి కండా జోచి చోండి తెంతొ బార్ జతయ్. గొవుడుచి ఇనుముడండొ తెన్ జోవయింక ఏలుప కెరెదె. ఎత్కి సెక్తి అదికారుమ్ తిలొ దేముడుచి సిచ్చచి కోపుమ్‍చి గిన్నతె జో సుఁద, జేఁవ్ మాన్సుల్‍క కెర్తి సిచ్చ జో జర్గు కెరెదె. 16 జోచి పాలుమ్‍తె చి జోచి జంగయ్ చి ఉప్పిరి ఏక్ నావ్ అస్సె. ‘రానల్‍క రానొ, ప్రబుల్‍క ప్రబు’ మెలి నావ్.
ఆకర్‍చి యుద్దుమ్
17 తెదొడి కిచ్చొ దెకిలయ్ మెలె, పొద్దుచి ఉజిడ్‍తె టీఁవొజ తా ఏక్ దూత గట్టిఙ అవాడ్ కెరన, పొద్దు ఆగాసుమ్‍చి మదెనె టీఁవొజ, పక్కయ్ ఉడ్డిత ఎత్కి పిట్టల్‍క కిచ్చొ మెన కేక్ గలొ మెలె, “తుమ్ జా! చి దేముడు దొర్కు కెర్తి వెల్లి విందుక తెయార్ జా తా. 18 రానల్‍చి సిద్ర, వెయి జమాన్లుక వెల్లొచి సిద్ర, ఒగ్గర్ సెక్తిబలుమ్ మాన్సుల్‍చి సిద్ర, గోడల్‍చి సిద్ర, జోవయింతె వెగితసచి సిద్ర, ఎత్కి రగల్ మాన్సుల్‍చి సిద్ర; జేఁవ్ గొతి నెంజిలస జలెకి, గొతిమాన్సుల్ జలెకి; బాల వెల్లొచి సిద్ర కస్తె” మెన, దూత పిట్టల్‍క సంగిలన్.
19 తెదొడి కిచ్చొ దెకిలయ్ మెలె, జో పాపుమ్‍చొ జంతు, చి ఒండి లోకుమ్‍చ రానలు, జోచ సయ్‍న్యుముల్ తెన్ ఎక్కితె బెర్ల. కిచ్చొక మెలె, జో గోడొతె వెసిలొసొచి ఉప్పిరిచి జోచ సయ్‍న్యుముల్‍చి ఉప్పిరి యుద్దుమ్ కెరుక మెన బెర్ల.
20 తెదొడి §జంతు దెర్ను సేడ్లొ, చి జో తెన్, జోచి నావ్ తెన్ వెల్లొ మాయకమొ కెర్లొ అన్నెక్ *జంతు కి దెర్ను సేడ్లొ. జో అబద్దుమ్‍క దేముడుచ కబుర్లు సంగితొసొ ఆఁవ్ మెన అగ్గె సంగ తిలన్. అన్నె, జో జంతుచి గుర్తు కెరవన, జోచి బొమ్మక బక్తి కెర తిలసక మోసిమ్ కెర తిలొ. జో కి దెర్ను సేడ్లొ. జలె, జేఁవ్ దొగులక జీవ్ తత్తె, ఎడ్ది రంగు లగితి వెల్లొ ఆగి గొయ్‍చి గడ్డె గల దిల. 21 తెదొడి, గోడొతె వెసిలొసొ జోచి కండా తెన్ రానల్‍కచి జేఁవ్ సయ్‍న్యుములు ఎత్కిక మారయ్ గెలన్. జోచి చోండి తెంతొ బార్ జతి కండా తెన్ అన్నె, ఎత్కి పిట్టల్ జేఁవ్ మొర్లస ఎత్కిజిన్‍చి సిద్ర కా గెల కెర, పేట్ బెర్తె కయ్‍ల.
* 19:1 జోవయించి బాస తెన్ ‘హల్లెలూయా!’ మెన కేక్ గలుల, ‘ఎత్కి అదికారుమ్ తిలొ దేముడుక జెయ్యి!’ మెలి అర్దుమ్ తెన్ † 19:4 4:4 దెక. ‡ 19:4 4:6-8 దెక. § 19:7 ‘మెండపిల్లక గెతి బూలి’ మెలె కిచ్చొ అర్దుమ్ తయెదె మెలె, యేసుక్రీస్తుక నంపజలస మొత్తుమ్, నంపజలస మొత్తుమ్‍చి సంగుమ్, ఎపెసు కచి ఉత్రుమ్ 5:31-32, యిర్మీయా 2:1-3, యెసయా 49:18, 69:10. పడ్తొ జేఁవ్ నంపజలస గెచ్చ జింక తిలి నొవి యెరూసలేమ్, మెలె పరలోకుమ్‍చి పట్నుమ్‍క కి ‘మెండపిల్లచి బూలి’ మెనుల. 21:9, 10. * 19:8 నెంజిలె ‘ప్రబుచయ్ జల మాన్సుల్’ మెనుక జయెదె. † 19:13 యోహాను 1:1. ‡ 19:15 నెంజిలె ‘నెసిల మాన్సుల్‍క’ మెనుక జయెదె. § 19:20 సముద్రుమ్ తెంతొ బార్ జలొసొ 13:1. * 19:20 బుఁయి తెంతొ బార్ జలొసొ 13:11.