4
ప్రబుచయ్ జల మాన్సుల్‍క దొర్కు జతి విస్రాంతి
1 జలె, జో ప్రమానుమ్ సంగిలి రితి, జోచి *సుక్కుమ్‍తె బెదితి వాట్ తతె ఎద, తుమ్‍తె కో జా సుక్కుమ్‍తె పాఁవుక నే పిట్టవన్‍తి రితి జిమ. 2 కిచ్చొక మెలె, పూర్గుమ్‍చ మాన్సుల్‍కయ్ కెఁయెఁక కి తత్తిసి సుక్కుమ్‍చి అవ్‍కాసుమ్‍చి రిసొచి సుబుమ్ కబుర్ దొర్కు జలి. దస్సి, అమ్‍క కి సుక్కుమ్‍చి అవ్‍కాసుమ్‍చి రిసొచి సుబుమ్ కబుర్ దొర్కు జా అస్సె. గని జేఁవ్ సూన్లి జా కోడు జోవయింక కామ్‍క నెంజిలి. కిచ్చొక మెలె, నిజుమ్‍కయ్ సూన్లసచి పెట్టిచి రితిచి నముకుమ్ తిల తెన్ బెదిత్ నాయ్. జాకయ్ సూన్లి కొడొ జోవయింక కామ్‍క నెంజిల్ రితి జలి. 3 అమ్ యేసుక్రీస్తు ప్రబుక నంపజలస, మాత్రుమ్, జా సుక్కుమ్‍తె బెదితసుమ్. జేఁవ్ పూర్గుమ్‍చచి పాపుమ్‍చి రిసొ దేముడు సంగిలి తీర్పు అగ్గె రెగిడ్లయ్.†
‡“అంచి సుక్కుమ్‍తె జేఁవ్ కెఁయఁక బెదుక ఆఁవ్ ఒప్పి నాయ్, మెన
ఒట్టు గలన అంచి కోపుమ్‌క ఒప్పన్లయ్”
మెన రెగిడ్లి కోడు. జో దేముడు, మాత్రుమ్, లోకుమ్ జెర్మయ్‍లి పొది జో సొంత జోచయ్ కమొ కేడవన జో తెదొడి సెలవ్ కడన తిలె కి, జోవయింక దస్సి మెన ఒప్పన్లన్. 4 ‘సెలవ్ కడన్లన్’ మెన సంగిలె, §సొవ్వు పొదుల్ ఆగాసుమ్, బూలోకుమ్, లోకుమ్‍తె తిలిసి ఎత్కి జెర్మయ్‍లి పడ్తొ, అన్నెక్ దీసి *‘సెలవ్ కడన్లి దీసి’ మెనయ్ జోచి జా సెలవ్ కడన్లి దీసిచి రిసొ కేనె గే కిచ్చొ సంగ అస్సె మెలె,
†“అంచ కమొ సొవ్వు పొదుల్ కెర కేడవ,
అన్నెక్ దీసి సెలవ్ కడన్లయ్”
మెన సంగ అస్సె. 5 జేఁవ్ పూర్గుల్, జలె, అమ్ అగ్గె రెగిడ్లి రితి:
‡“అంచి సుక్కుమ్‍తె జేఁవ్ కెఁయఁక బెదుక ఆఁవ్ ఒప్పి నాయ్”
మెన జోవయించి రిసొ జో సంగ అస్సె.
6 జలె, అన్నె సగుమ్‍జిన్ దేముడుచి సుక్కుమ్‍తె బెదుక జలస బెదుక నేతయ్. జా ఏక్, పడ్తొ అన్నెక్ కిచ్చొ మెలె, జా సుక్కుమ్‍చి రిసొచి సుబుమ్ కబుర్ అగ్గె సూన్లస జో దేముడుచి కోడు కెరుక నెసిలి రిసొ జోచి జా సుక్కుమ్‍తె బెదితి నాయ్. 7 అన్నెక్ దీసి మెలి కోడు జో నిసాన, జోచి సుక్కుమ్‍తె బెదుక అమ్‍క అన్నెక్ అవ్‍కాసుమ్ దా కెర, ఈంజ అవ్‍కాసుమ్‍క ‘ఆజి’ మెన, అమ్ అగ్గె రెగిడ్లిస్‍తె సంగిల్ రితి,
§“ఆజి జోచి అవాడ్ తుమ్ సూన్లె, తుమ్‍చి పెట్టి బేడు నే బందిత్ రితి
తుమ్ జాగర్త దెకన”
మెన్‍తయ్. 8 మెలె, దేముడు సంగిలి కనాను దేసిమి జేఁవ్ పాఁవ పెసితి రితి యెహోసువ కడ నిలన్, గని జా తెన్ జా కోడు పూర్తి నెరవెర్సుప జతి జలె, అన్నెక్ దీసిచి రిసొ ‘తెదొడ్‍కయ్ సుక్కుమ్ దొర్కు కెరిందె’ మెన దేముడు సంగితొ నాయ్, సంగుక జతి నాయ్. 9 జాకయ్, దేముడుచి సెలవ్ కడన్లి దీసితె బెదితి వాటు మాన్సుల్‍క అప్పెక దొర్కు జతయ్. 10 మెలె, దేముడు జోచి కామ్ కేడవ కీసి సెలవ్ కడన్లొ గే, దస్సి జో దెతి సుక్కుమ్‍తె కో బెదెదె గే, జో మాన్సుకి జోచి కామ్ కెర కేడవ సెలవ్ కడనెదె. 11 జాకయ్, జా సుక్కుమ్‍తె ఆమ్ కి బెదితి రితి నిదానుమ్ కెరుమ; జేఁవ్ పూర్గుల్‍చి రితి జోచి కోడు నెస అమ్‍తె కో దస్సి పాపుమ్‍తె నే సేడ్తి రితి. 12 కిచ్చొక మెలె, దేముడుచి కోడు దొన్ని పక్కలె వాండి తిలి ఎత్కి కత్తిచి కంట *లగున్ అస్సె, చి జా కోడు జివ్వి తా కామ్ కెర కెరయ్ మాన్సుచి ఆత్మ చి జీవు అత్కు జతిస్‍తె, అత్కుల్ చి ఆడుచి ములువ బెదితిస్‍తె బెర, మాన్సుల్‍చి పెట్టిచ ఉద్దెసుమ్‌లు పరిచ్చ కెర, జోవయింక ‘చెంగిల్ అస్తి’ గే నాయ్ గే మెన తీర్పు కెర్తయ్. 13 అన్నె, జెర్మయ్‍లిస్ ఎత్కి కి జోచి మొక్మె లుంకుక నెత్రె, గని అమ్‍క పరిచ్చ కెర్తొసొచి మొక్మె ఎత్కి డుమ్‍డి తా ఎదార్దుమ్ డీస్తయ్; అమ్‍చ ఉద్దెసుమ్‌లు కి ఆకర్‍కయ్ జోచి మొక్మె అమ్ ఎత్కిజిన్ సాచి నఙనుక తయెదె.
యేసు అమ్‍చి రిసొ ఎత్కిక వెల్లొ పూజరి జా అస్సె
14 జలె, యేసు దేముడుచొ సొంత పుత్తుసి జా తా, పరలోకుమ్‍తె తెడిక తెడి దేముడు అబ్బొస్‍తెయి పెస గెచ్చ తా, అమ్‍చి రిసొచొ వెల్లొ †ఎత్కిక వెల్లొ పూజరి జా అస్సెచి రిసొ, జోచి రిసొ అమ్ ఒప్పన్‍తిసి డిట్టుమ్ పోసనుమ. 15 కిచ్చొక మెలె, అమ్‍చొ ఎత్కిక వెల్లొ పూజరి జతొ జో యేసు అమ్‍చి సెక్తి నెంజిలిసి నేన్లొసొ అమ్‍చి సెక్తి నెంజిలిస్‍చి ఉప్పిర్‍చి కన్కారుమ్ నేన్లొసొ నెంజె, గని అమ్‍చ బాదల్ ఎత్కి జొయ్యి కి సేడ, అమ్‍చి రితి పరిచ్చ జాఁ అస్సె. గని జో పాపుమ్ నే కెర్తె జీన అస్సె. 16 జలె, కామ్‍క జెతికయ్ సమయుమ్‍క జోచి తోడు తతి రితి జో అమ్‍క కన్కారుమ్ దెకితి వరుమ్ అమ్ నఙనుక, జోచి దయ అమ్ చజనుక మెన, దయిరిమ్ తెన్ జోచి దయ దెతి సిఙాసనుమ్‍క పాసి జెమ.
* 4:1 పూర్గుమ్‍చ యూదుల్‍క జలె, తెదొడ్‍చి ప్రమానుమ్‍క చెంగిలి ఈంజయ్ లోకుమ్‍చి కనాను దేసిమి జేఁవ్ గెచ్చుక అవ్‍కాసుమ్ తిలి, గని పిట్టవన్ల. అమ్‍క, జలె, అప్పెచి అవ్‍కాసుమ్ కిచ్చొ మెలె, ఎత్కి అదికారుమ్ తిలొ దేముడుచి సేంతుమ్‍తె బెదితిసి చి పరలోకుమ్‍తె గెతిసి. † 4:3 3:11 దెక ‡ 4:3 కీర్తనలు 95:11. § 4:4 ఆదికాండుమ్ 1 అద్యయిమ్. * 4:4 ఆదికాండుమ్ 2:1-3. † 4:4 ఆదికాండుమ్ 2:2. ‡ 4:5 కీర్తనలు 95:11. § 4:7 3:7-8 దెక. * 4:12 డీసయ్‍లిసి 1:16. † 4:14 మాములుమ్ ఈంజయ్ లోకుమ్‍చి దేముడుచి గుడితె జర్గు జతిసి ఉచర్లె, యూదుల్‍క ఎక్కిలొయి యెరూసలేమ్‍చి జోవయించి ఎక్కి దేముడుచి గుడితె తెడిక తెడిచి గదితె గెచ్చ అర్పితుమ్ దెంక జయెదె. వెర్సెక్‍క ఎక్కి సుట్టు జా గదిక అడ్డు కెర్తి తెరక జీన ఒత్త పెస జా కామ్ కెరెదె. జొయ్యి మాన్సుక ‘ఎత్కిక వెల్లొ పూజరి’ మెనుల. ఎబ్రీయుల్ 9:1-7 దెక. ఈంజయ్ లోకుమ్‍చి దేముడుచి గుడితె జర్గు జతిసి, జలె, యేసు పరలోకుమ్‍తె జర్గు కెర్తిస్‍క టాలి జతయ్.