3
తేర్‍బోదల్ బుద్ది ఇండుక
1 తుమ్ తేర్‍బోదల్ కి, దాక్ కెరన తుమ్‍చ మున్సర్‍లుచి అదికారుమ్‍క మరియాద దెక. తుమ్ దస్సి ఇండిలె, జోవయింతె సగుమ్‍జిన్ అప్పెచి ఎదక ప్రబుచి కొడొ రితి నే ఇండిలెకి, జోవయించ తుమ్ తేర్సివొ ప్రబుచి కోడు నే సికడ్లెకి, 2 తుమ్‍చి సత్తిమ్‍చి ఇండుక, మరియాదచి ఇండుక, జేఁవ్ దెక దెక, ప్రబుక నంపజా, మార్సుప జవుల. 3 తుమ్ తేర్‍బోదలు “*సూటి కెరనుమ్‍దె” మెలె, మాములుమ్ డీస్తిస్‍క ముక్కిమ్ నే ఉచర్తె, సెండి సూటి కెరంతిస్ జవుస్, బఙార్ గట్ర తియంతిస్ జవుస్, చెంగిల చెంగిల పాలల్ బందంతిసి గలంతిసి జవుస్ తుమ్ విలువ దెక నాయ్. 4 గని, తుమ్‍క కిచ్చొ సూటి కెర్సు మెలె, దేముడుచి మొక్మె ఒగ్గర్ విలువ జతి, కెఁయఁక నాసెనుమ్ నే జతి పేట్‍చి తెడిచొ మాన్సు ప్రబుచి మెత్తన బుద్ది, సేంతుమ్ బుద్ది జా తుమ్‍చి పెట్టి తవుస్. 5 అగ్గెచ పొదులె దేముడుచి ఉప్పిరి నముకుమ్ తిల తేర్‍బోదల్ జోవయించి సుద్ది తిలి ఆత్మచి సూటిక తెయార్ జా మున్సర్సుల్‍చి అదికారుమ్‍క మరియాద దెకితె తిల. 6 పూర్గుమ్‍చి సారా దస్సి మున్సుస్ జలొ అబ్రాహామ్‍క ‘ఎజొమాని’ మెన, జోచి అదికారుమ్‍క మరియాద దెకితె తిలి. జోచి కోడు సూన్‍తె తిలి. తూమ్ కి సత్తిమ్ ఇండిలె, తుమ్ కిచ్చొక కి బమ్మ జంక నాయ్, చి జా సారాచ బోదల్ రిత జస్తె.
మున్సుబోదల్ తేర్సివొక కీసి దెకుక
7 దస్సి, తుమ్ మున్సుబోదల్, తుమ్‍చ తేర్దివొక బమ్మ నే కెర్తి బుద్ది తెన్ పోస. జోవయింతెన్ జిఁయ తేర్‍బోదక తొక్కి సెక్తి తయెదె మెన చిన, తుమ్‍తె ఎత్కి మున్సుబోద తేర్దిక మరియాద్ దెక. జోవయింక జాకయ్ కిచ్చొక దొగుతెర ఇసి ప్రేమ దెకుక మెలె, తుమ్ ఎత్కి దొగుతెరకయ్ దేముడు జోవయించి దయక జోవయించి రచ్చన వరుమ్‍చి వాట దా అస్సె. తుమ్ మున్సుబోదల్ తుమ్‍చ తెర్దివొక ఇసి ప్రేమ దెకిలె, అడ్డు నెంతె దేముడు తుమ్‍చ ప్రార్దనల్ సూనెదె. తుమ్‍చ ప్రార్దనల్‍క అడ్డు నే జతి రితి జోవయింక ఇసి ప్రేమ దెకుత్.
ఎక్కిలొక ఎక్కిలొ ప్రేమ తెన్ తంక
8 జలె, తుమ్ ఎత్కిజిన్ ఎక్కి ప్రేమయ్ తా, ఎక్కిలొక ఎక్కిలొ కన్కారుమ్ దెక, నంపజలస ఎత్కిజిన్‍క బాబేన్ దెకితి ప్రేమ దెక, ముద్దు కెర, సొంత గవురుమ్ నే ఉచరంతె, ఎక్కి మెన్సు తెన్ తా. 9 ఎక్కిలొక అన్నెక్లొ అర్ల కెర తిలె, జో అర్ల సేడ్లొసొ అర్ల కెర్లొసొక అన్నె అర్ల కెరుక పోని. ఎక్కిలొక అన్నెక్లొ దూసుప కెర తిలె, దూసుప జలొసొ, దూసుప కెర్లొసొక అన్నె దూసుప కెరుక పోని. జో ఎక్కిలొక జో అన్నెక్లొ ‘చెంగిల్ తవుస్’ మెన దెకుస్. తుమ్‍క దేముడుచి దయ దొర్కు జవుస్ మెనయ్ తుమ్ ఇసి ప్రేమయ్ ఇండుక మెనయ్, తుమ్‍క జో నిసాన అస్సె. 10 పూర్గుమ్ దేముడుచి కొడొతె రెగ్డయ్‍లి రితి,
†“సర్ద తెన్ జింక చి చెంగిలి సమయుమ్ దెకుక మెన
కో జలెకు ఇస్టుమ్ జయెదె గే,
జోవయించి చోండి కిచ్చొ గర్చి నే లట్టబ్తి రితి,
జోవయించ ఒట్టొ కిచ్చొ మోసిమ్ నే లట్టబ్తి రితి దెకన్సు.
11 దసొ మాన్సు పాపుమ్ దూరి కెరన సత్తిమ్ ఇండుసు,
సేంతుమ్ చజ సేంతుమ్ ఇండుసు.
12 కిచ్చొక మెలె, పున్నిమ్ ఇండితసక ప్రబు దెకెదె,
జోవయించ ప్రార్దనల్ జో సూనెదె,
గని పాపుమ్ ఇండితసక జో దెకె నాయ్, సూనె నాయ్.”
13 చెంగిల్ కమొ కెర ఇండితి ఆస రితి తుమ్ ఇండిలె తుమ్‍క కో అర్ల కెరుల? కోయి నాయ్! 14 గని, సత్తిమ్ తుమ్ ఇండిలి రిసొ ఏక్ వేల కో జలెకు అర్ల కెర్లె, దేముడు తుమ్‍క ‘చెంగిల్’ మెనెదె. దస అర్ల కెర్తసక తుమ్ బియఁ నాయ్. జోవయించి రిసొ బమ్మ నే జతె, 15 ‘పరలోకుమ్‍చొ ప్రబుయి జో’ మెన, తుమ్‍చి పెట్టి నిదానుమ్ క్రీస్తుక దెతి గవురుమ్ దాస. జో ప్రబుచి రిసొచి తుమ్‍చి పెట్టిచి దయిరిమ్‍చి రిసొ కో “జేఁవ్‍చి సత్తిమ్‍క తుమ్ రుజ్జు దెకవ” మెన కెఁయఁ జవుస్ తుమ్‍క పుసిలె, సరి జతి జబాబ్ దెంక తెయార్ జా తా. గని, ‡జబాబ్ దెంక జలె, బడాయ్ నెంతె మరియాద తెన్ లట్టబా. 16 అన్నె, ‘సత్తిమ్’ మెన తుమ్‍చి పెట్టి జాన్‍తిసి జర్గు కెర్తి రితి తుమ్ ఇండ, చి క్రీస్తుచి తెడి తుమ్ సత్తిమ్ ఇండితిస్‍చి రిసొ తుమ్‍క బియడ్తస దూసుప కెర్లె, జేఁవ్ కెర్త నిందల్‍క ‘ఆరిచ’ మెన జేఁవ్ చినన, లాజ్ జవుల.
17 తప్పు కెర్లి రిసొ సిచ్చ జతి కంట, సత్తిమ్ కెర్లి రిసొ సిచ్చ జంక చెంగిలి. తుమ్ సత్తిమ్ కెర్లి రిసొ సిచ్చ జంక ఏక్ వేల దేముడుచి సెలవ్ తయెదె. 18 మెలె, క్రీస్తుక దెకిలె, క్రీస్తు కి దస్సి, జో పూర్తి సత్తిమ్ తిలె కి, పాపుమ్ జలొసక ‘జోవయించి పాపుమ్ గెస్సు’ మెన జో మొర్లిస్ తెన్ అమ్‍చి పాపుమ్ పూర్తి గెచ్చవయ్ గెలన్. జా §ఎక్కి సుట్టు జో బలి జలిసి సరిపుచ్చుప జెయెదె. అమ్‍క దేముడు అబ్బొస్‍తె అన్నె కడ ఆన్‍తి రిసొ మొర అమ్‍చి పాపుమ్ గెచ్చయ్‍లన్. ఈంజ లోకుమ్‍చి ఆఁగ్ రగుమ్‍క జోక మార్ల, గని జోచి ఆత్మక దేముడు అబ్బొసి జోక అన్నె *జియడ్లన్.
19 జో మొర్లి పొది యేసు కేనె గెలన్ మెలె, బూలోకుమ్‍క ఎట్టొ లోకుమ్‍తె జేలి జల, ఆకర్ దీసిచి పరిచ్చక సిచ్చక రకిత ఆత్మల్ తిలిస్‍తె జోవయించి ఆత్మక జో ఉత్ర గెచ్చ, దేముడు అబ్బొస్‍చి కోడు సాడుప కెర్లన్. 20 అగ్గెయి, పూర్గుమ్ పొది, †నోవహుచి కాలుమ్‍తె “అంక నంపజా రచ్చించుప జతు” మెన దేముడు సిచ్చ వాయిద కెర రకిలెకి, జో నోవహు, జా ఓడ బందితె తిలి పొది జోచి కోడు సూనుక నెసిలసచ ఆత్మల్‍క సుబుమ్ కబుర్ కోడు సాడుప కెర్లన్. జలె, జా ఓడతె తొక్కిజిని, మెలె, ఎక్కి అట్టు జిన్ మాన్సుల్ పానితె రచ్చించుప జల.
21 జా సమయుమ్‍తె జేఁవ్ దస్సి పానితె రచ్చించుప జలిసి, జలె, బాప్తిసుమ్‍క టాలి జతయ్. మెలె, పానితె బాప్తిసుమ్ జతిసి తుమ్‍క రచ్చించుప కెర్తి గుర్తు జతయ్. కీసి మెలె, తుమ్‍చి ఆఁగుచి ముర్కి, దొవన్‍తిస్‍చి రిసొ నాయ్, గని యేసుక్రీస్తు అన్నె జీవ్ జా ఉట్లి రిసొ దేముడుచి మొక్మె తుమ్‍చి పాపుమ్ గెలి గుర్తుయి బాప్తిసుమ్ దెకయ్‍తయ్. ప్రబుక నంపజలస జోవయించి బుద్ది మార్సుప జా ప్రబుకయ్ గవురుమ్ కెర్తి రితి ఇండుక ఇస్టుమ్ జలిస్‍చి గుర్తు బాప్తిసుమ్‍తెయి దెకయ్‍తతి. 22 జలె, జో క్రీస్తు జీవ్ జా ఉట్ట కెర పరలోకుమ్‍తె వెగ గెచ్చ, దేముడు అబ్బొస్‍చి ఉజెతొ పక్క వెస తా, ‡దూతల్‍చి ఉప్పిరి, అదికారుల్‍చి ఉప్పిరి, సక్తుల్ ఎత్కిచి ఉప్పిరి ఏలుప కెర్తయ్.
* 3:3 ఎపెసు 6:5-10, కొలొస్సియుల్ 3:22-4:1. † 3:10 కీర్తనలు 34:12-16. ‡ 3:15 మత్తయి 10:19, మార్కు 13:11, లూకా 12:12. § 3:18 రోమియుల్ 6:10, ఎబ్రీయుల్ 7:27, 9:12, 28 చి 10:10 దెక. * 3:18 లూకా 24:39 దెక. ఆత్మ రగుమ్‍చి ఆఁగ్ తెన్ యేసు అన్నె జిలన్. కొరిందిల్‍క పవులు రెగిడ్లి ఏక్ నంబర్ ఉత్రుమ్ 15:44, పిిలిప్పియుల్ 3:21. చి ఎబ్రీయుల్ 10:5 దెక. † 3:20 ఆదికాండుమ్ 6-9 అద్యయల్. ‡ 3:22 ఎపెసు 1:21, 6:12, కొలొస్సియుల్ 1:16, 2:10, 15, చి తీతు 3:1 దెక.