3
మోసే కంట దేముడుచొ పుత్తుసి వెల్లొ
1 జాకయ్, ప్రబుచి సుద్ది జా జోచయ్ జల ఓ బావుడ్లు, పరలోకుమ్‍తె బెదుక తుమ్ నిసాన జా జో బుకార్లస, దేముడుచొ బారికి జలొ, చి జోచొ ఎత్కిక వెల్లొ పూజరి జలొ మెన యేసుచి రిసొ అమ్ ఒప్పన అస్సుమ్. జలె, జోచి రిసొ ఉచరుమ. 2 దేముడుచి గేర్ జల యూదుల్‍తె తా మోసే కీసి జో దేముడుచి కామ్ నిదానుమ్ కెర్తె తిలొ గే, దస్సి ఈంజ బారికి జతి రితి కామ్ ఎత్కిక వెల్లొ పూజరి కెర్తి రితి, కామ్‍క నిసాన్లొ దేముడుక యేసుయి నిదానుమ్ తిలన్. 3 గని గేరుచి కంట అన్నె గేర్ బందిలొసొక కీసి ఒగ్గర్ విలువ తయెదె గే, దస్సి, దేముడుచి గేర్‍చతె తిలొ మోసేచి కంట యేసుయి జా గేర్ బందితొసొ జా తా, అన్నె ఒగ్గర్ గవురుమ్‌క విలువ జతయ్. 4 ఎత్కి గేరు, కచి అత్తి గే బందిలిసి, గని ఎత్కి బందితొసొ దేముడుయి. 5 జలె, దేముడు పడ్తొక సంగిత కొడొచి రిసొ సాచి గుర్తు సంగితి రిసొ, జో దేముడుచి గేర్ ఎత్కితె మోసే నిదానుమ్‍చొ సేవ కెర్తొసొ జలొ. 6 గని క్రీస్తు ఈంజ లోకుమ్‍తె జా కెర, జో పుత్తుసి జలి రిసొ, దేముడుచి గేరు నిదానుమ్ ఏలుప కెర్తె తిలన్. ఆకర్ ఎద జోచి ఉప్పిర్‍చి అమ్‍చి డిట్టుమ్ దెరన్లె, జో రచ్చన దా అమ్‍క పరలోకుమ్‍తె బెదయ్‍లిస్‍చి అమ్‍చి దయిరిమ్, ఆస అమ్ దెరన్లె, జోచి గెర్‍చయ్ ఆము జా అస్సుమ్.
యేసు దెతి విస్రాంతి రచ్చన తుమ్ పిట్టవన నాయ్
7 “జాకయ్, దేముడుచి సుద్ది తిలి ఆత్మ సంగిలి రితి;
*జేఁవ్ అగ్గెచ ప్రెజల్‍చి పెట్టి బేడు బందిల్ రితి జా,
జోచి కోడు నే సూన్లి రితి జల.
తూమ్, జలె, ఆజి జోచి అవాడ్ తుమ్ సూన్లె,
దస్సి నే జతి రితి, జాగర్త దెకన.
8 పూర్గుమ్, †జోచి కోడు సూనుక నెస
జా బయిలు దేసిమి బుల్తె తిలి పొది
ప్రెజల్ జోక పరిచ్చ కెర్లి రితి, రాడ్ జీవు జతె తిల.
9 జో దేముడు సంగిలి రితి;
అంచి ఉప్పిరి అన్మానుమ్ జా పరిచ్చ కెర్లి రితి జా
జేఁవ్ జా దొన్ని విస్సొ వెర్సుల్ అంచ కమొ దెకిలెకి కీసి జల గే,
తుమ్ దస్సి జా నాయ్.
10 జేఁవ్ దస్సి అన్మానుమ్ జతికయ్, జా ఉగుమ్‍చచి రిసొ ఆఁవ్ కోపుమ్ జా,
జోవయించి పెట్టి, కెఁయఁక తెఁయఁక అంచి వాటు ముల పిట గెతతి.
అంచి ఇస్టుమ్ నేన్లి రితి ఇండితతి మెలయ్, చి
11 ‘అంచి ‡సుక్కుమ్‍తె జేఁవ్ కెఁయఁక బెదుక ఆఁవ్ ఒప్పి నాయ్’ మెన
ఒట్టు గలన అంచి కోపుమ్‌క ఒప్పన్లయ్”
మెన, సంగితయ్.
12 జలె, బావుడ్లు, జీవ్ తిలొ జీవ్ దెతొ దేముడుక తుమ్ దూరి నే జతి రితి, తుమ్‍తె కిచ్చొ పెట్టి గర్చి జోచి ఉప్పిర్ అన్మానుమ్‍చి ఆత్మ నే తతి రితి, తుమ్ జాగర్త దెకన. 13 గని ‘ఆజి’ మెన ఈంజ కాలుమ్‍క కెత్తి పొదుల్ సేఁసతయ్ గే, రోజుక తుమ్ ఎక్కిలొక ఎక్కిలొ జాగర్త సంగ, దయిరిమ్ సంగ; పాపుమ్‍చి మోసిమ్‍క తుమ్‍తె కో దెర్ను నే సేడ్తి రితి, తుమ్‍చి పెట్టి బేడు నే బందితి రితి, 14 అమ్ నంపజలి మొదొల్ తెంతొ చి జోవయించి రిసొచి దయిరిమ్ అమ్ ఆకర్ ఎద దెరన్లెకయ్ క్రీస్తు తెన్ వాట నఙన తమ్‍దె.
15 §“ఆజి, జోచి అవాడ్ తుమ్ సూన్లె,
జోచి కోడు నెసిల జేఁవ్ అగ్గెచ ప్రెజల్‍చి రితి జా నాయ్.
తుమ్‍చి పెట్టి జోచి రితి బేడు నే బందిత్ రితి జాగర్త దెకన్.”
మెన రెగిడ్లిసి తుమ్ పఁవ్స నాయ్. 16 జలె, జేఁవ్ సూన నెసిలస కొన్స మెలె, మోసే పూర్గుమ్‍చొచి తెడి ఐగుప్తు దేసిమ్ తెంతొ, జేఁవ్ గొతిమాన్సుల్ జలిస్ తెంతొ, బార్ జా ముల విడ్దల్ జల అమ్‍చ యూదుల్ ఎత్కిజిని. 17 అన్నె, జేఁవ్ దొన్ని విస్సొ వెర్సుల్ పూర్తి కచి రిసొ దేముడు కోపుమ్ జలొ మెలె, *పాపుమ్ కెర్లసచి రిసొ జా బయిలు దేసిమి జేఁవ్ మొర్తి రితి జో దేముడు సిచ్చ దిలన్. 18 పడ్తొ, జోచి సుక్కుమ్‍తె నే బెదుక మెన కచి రిసొ జో ఒట్టు గలన్లొ మెలె, జోచి కోడు నే కెర్లసచి రిసొయి గెద?. 19 జాకయ్ కిచ్చొ అమ్‍క జానుక జతయ్ మెలె, జోవయించి అన్మానుమ్‍చి రిసొ జా సుక్కుమ్‍తె జేఁవ్ బెదుక వాటు నే దిలొ.
* 3:7 కీర్తనలు 95:7-11. † 3:8 నిర్గమకాండుమ్ 13-40 అద్యయల్, లేవీయకాండుమ్, సంక్యాకాండుము, ద్వితీయోపదేశ కాండుము. ముక్కిమ్‍క నిర్గమకాండుమ్ 32 అద్యయిమ్, చి సంక్యాకాండుము 14 అద్యయిమ్ దెక. ‡ 3:11 తెదొడ్‍చి జో దెంక ఉచర తిలి విస్రాంతి కిచ్చొ మెలె, కనాను దేసిమ్ జోవయించి తా గెతి రితి దెతిసి. జా దేసిమ్ అప్పె పరలోకుమ్‍కయ్, జా విస్రాంతి పరలోకుమ్‍చి విస్రాంతికయ్, టాలి జయెదె. § 3:15 కీర్తనలు 95:7-8. * 3:17 నిర్గమకాండుమ్ 32 అద్యయిమ్, సంక్యాకాండుము 14, ముక్కిమ్‍క 14:27-30.